Ayezaya 5 | Yintanɛte Zo Baebolo | Ewiade Fofolɛ Ngilebɛbo\nGyihova vanye egyinli ne anwo edwɛne (1-7)\nGyihova vanye egyinli ne gyakɔ (8-24)\nNyamenle ɛva ye menli ne anwo ɛya (25-30)\n5 Bɛmaa mendo edwɛne memaa me kulovolɛ neMe kulovolɛ ne nee ye vanye egyinli ne anwo edwɛne.+ Ɛnee me kulovolɛ ne lɛ vanye egyinli wɔ boka bie mɔɔ kye aleɛ la azo. 2 Ɔvundunle azɛlɛ ne na ɔyeyele zolɛ awolɛ ne mɔ. Ɔluale vanye kpalɛ wɔ zolɛ,Ɔzile tawa wɔ ye avinli,Na ɔdule nwanye ɛhwihwinlɛ kuma wɔ nu.+ Na ɛnee ɔ nye la kɛ ɔbazo vanye ma kpalɛ,Noko ɔzole vanye ma mɔɔ ɛnle kpalɛ la.+ 3 “Akee bɛmɛ Gyɛlusalɛmma nee Dwudama,Bɛbua me nee me vanye egyinli ne avinli edwɛkɛ.+ 4 Duzu a anrɛɛ ɔwɔ kɛ meyɛ memaa me vanye egyinli neMɔɔ meanyɛ a?+ Duzu ati a mɔɔ me nye la kɛ ɔbazo vanye ma kpalɛ la,Ɔzole vanye ma mɔɔ ɛnle kpalɛ la ɛ? 5 Akee mesɛlɛ bɛ, bɛmaa mengaMɔɔ mebava meayɛ me vanye egyinli ne la mengile bɛ: Mebayeye nwolɛ bane ne,Na bɛayela ye.+ Mebabubu ye bolɛ bane ne,Na bɛatietia zolɛ. 6 Mebamaa yeayɛ azɛlɛ mɔɔ la ɛkɛ ne mgbane;+Bɛnrɛyeye vanye baka ne anwo anzɛɛ bɛnrɛlɔ ɔ bo. Mbowule nee ndile bafifi zolɛ,+Na mebaha meahile amungu ne kɛ ɔmmatɔ ezule ɔgua zolɛ.+ 7 Ɔluakɛ ɛlɔne Gyihova vanye egyinli ne a le Yizilayɛma;+Dwudama a le ɛya ne* mɔɔ ɛnee ɔ nye die nwolɛ la. Ɛnee ɔ nye la kɛ ɔbanwu pɛlepɛlelilɛ,+Noko nea! ɔnwunle nzisi;Ɛnee ɔ nye la kɛ ɔbanwu tenleneyɛlɛ,Noko nea! ɔnwunle abodelɛ ɛzunlɛ.”+ 8 Bɛdabɛ mɔɔ bɛfa sua ko bɛboka sua ko anwo+Na bɛfa ɛya ko bɛboka ko anwo+Kɔkpula kɛ ɛleka biala ɛnle ɛkɛNa bɛ ngomekye bɛtɛnla azɛlɛ ne azo la, bɛ gyakɔ! 9 Ɛlɔne Gyihova ɛha ndane ɛgua me nzo nu kɛAzua dɔɔnwo le mgbole nee ngɛnlɛma ɛdeɛ,Noko bɛbazɛkyeNa awie ɛnrɛdɛnla nu.+ 10 Ɔluakɛ vanye egyinli polu bulu* bazo baate ɛzuzudeɛ* ko,Yɛɛ ma homa ɛzuzudeɛ* ko bazo yifa ɛzuzudeɛ* ko ala.+ 11 Bɛdabɛ mɔɔ bɛdwazo nwonlomɔ mangyee kɛ bɛkanlo nza,Na bɛtɛnla nza nwo too awozinli fa bɛ kɔkpula kɛ bɛkɛbo la, bɛ gyakɔ!+ 12 Bɛlɛ haape nee getaa,*Akɛya, fulutu yɛɛ nwanye wɔ bɛ ɛkponledolɛ bo;Noko bɛndwenle Gyihova gyima nwo,Yɛɛ bɛnnwu ɔ sa anloa gyima. 13 Ɔti me menli ne bahɔ akɛlɛzonlenlɛ nuƆluakɛ bɛnlɛ adwenle;+Ɛhɔne bahu bɛ anyunlunyiama,+Yɛɛ nzuhɔne bahu bɛ menli ne amuala. 14 Yemɔti Nla* ne ɛbuke ɔ kunlu*Yɛɛ yebuke ɔ nloa wanaanwo;+Na ye menli titili, ye menli mɔɔ yɛ dede yɛɛ menli mɔɔ anye die bo zo laBawolo nuhua bɔkɔɔ. 15 Na sonla bado ɔ nwo aze,Bɛbabɛlɛ sonla aze,Na bɛbamaa sonla mɔɔ memaa ɔ nwo zo la aha ɔ nye aze. 16 Ɛlɔne Gyihova ndɛnebualɛ* ne bakpogya ye zo;Nɔhalɛ Nyamenle, Nwuanzanwuanza Ko ne+ balua tenleneyɛlɛ zo ade ɔ nwo.+ 17 Na mboane mralɛ badidi kɛ asɛɛ bɛwɔ bɛ adidileka la;Nyɛvolɛ badidi wɔ ɛleka mɔɔ ɛnee nane mɔɔ ɛlɔ la wɔ na ɛkɛ ne ɛdɔ mgbane la. 18 Bɛdabɛ mɔɔ bɛfa mɛlɛbɛla nyɛma bɛtwe bɛ fɔlɛlilɛNa bɛfa ehwili nyɛma bɛtwe bɛ ɛtane la, bɛ gyakɔ; 19 Bɛdabɛ mɔɔ bɛka kɛ: “Maa ɔha ɔ nwo ɔyɛ ye gyima ne ndɛndɛ;Ɔmaa ɔrɛla ndɛndɛ amaa yɛanwu ye. Maa Yizilayɛ Nwuanzanwuanza Ko ne bodane ne ɛrɛla nuAmaa yɛanwu ye la!”+ 20 Bɛdabɛ mɔɔ bɛka kɛ kpalɛ le ɛtane yɛɛ ɛtane le kpalɛ,+Bɛdabɛ mɔɔ bɛfa awozinli bɛyɛ wienyi na bɛfa wienyi bɛyɛ awozinli,Bɛdabɛ mɔɔ ɛnwonle yɛ bɛ menlemenle yɛɛ menlemenle yɛ bɛ ɛnwonle la, bɛ gyakɔ! 21 Bɛdabɛ mɔɔ bɛle nrɛlɛbɛvolɛma wɔ bɛ nye zoNa bɛbu bɛ nwo kɛ bɛle badwema la, bɛ gyakɔ!+ 22 Bɛdabɛ mɔɔ bɛle katakyiema wɔ nwanye ɛnlonlɛ nuYɛɛ bɛdabɛ mɔɔ bɛze kɛzi bɛfa nza ngakyile bɛfonla nu bɛno la, bɛ gyakɔ!+ 23 Bɛdabɛ mɔɔ bɛdie belaebo bɛgyakyi amumuyɛnli+Na bɛnli pɛlepɛle bɛmmaa tenlenenli la!+ 24 Yemɔti, kɛ mɔɔ senle yela ndileNa ndile welera sɔ wɔ sendɔlɔra nu la,Bɛ ndinli bakpɔlɔ,Na bɛ ndotolo abɔ asande kɛ pawoda la,Ɔluakɛ bɛkpole ɛlɔne Gyihova mɛla* neYɛɛ bɛambu Yizilayɛ Nwuanzanwuanza Ko ne edwɛkɛ ne bie.+ 25 Zɔhane ati Gyihova ɛya kpole ne bara ye menli ne anwo zo,Na ɔbadende ɔ sa wɔ bɛ nwo zo na yeahu bɛ.+ Awoka ne mɔ bawoso,Na bɛ avunli bayɛ kɛ ewula wɔ awɔdenle ne mɔ azo.+ Ɔlua ɛhye amuala ati, ɔnrɛmaa ye ɛya ne ɛnrɛha,Na ɔ sa ne mɔɔ yedende kɛ ɔku bɛ la tɛbɔ ɛkɛ. 26 Yemaa sɛkɛlɛneɛ bie zo yehile maanle bie mɔɔ wɔ moamoa la;+Yebɔ nvonloma yevɛlɛ bɛ kɛ bɛvi azɛlɛ ne anloa nehane bɛrɛla;+Na nea! bɛlɛ ɛnriandilɛ bɛlɛba.+ 27 Bɛ nuhua bie ɛtɛfɛle yɛɛ bie ɛtɛtɔle aze. Bɛ nuhua biala ɛmbɔ ngɔsɔkɛ anzɛɛ ɛnla. Bɛlɛte mɔɔ hye bɛ nze zo la anu ɛtɛtole,Yɛɛ bɛ mgbɔlaboa zo nyɛma ɛtɛtetele. 28 Bɛ ɛda mbaka ne mɔ amuala yɛ nla,Yɛɛ bɛkpo* bɛ ɛda ne mɔ amuala. Bɛ mgbɔnwɔ ne mɔ agyakɛ le kɛ bolɛ ɛsesebɛ,Yɛɛ bɛ ehwili ne mɔ le kɛ ahumu.+ 29 Bɛteɛdea nu kɛ awenade;Bɛkpo kɛ awenade ngakula* la.+ Bɛkulu na bɛkye naneNa bɛ nee ye kɔ mɔɔ awie ɛngola ye die. 30 Kenle zɔhane bɛbahulu ɔ nwo zoKɛ nyevile mɔɔ ɛlɛkulu la.+ Awie biala mɔɔ banlea azɛlɛ ne azo la banwu awozinli kabii;Amungu ne bamaa wienyi ne bɔbɔ ayɛ awozinli.+\n^ Anzɛɛ “deɛ ne mɔɔ ɔluale.”\n^ Azɛlɛ polu ko le azɛlɛ mɔɔ nlankɛ nwiɔ bahola ayɛ zolɛ gyima kenle ko la.\n^ Anzɛɛ “bɛziezie bɛ nwo kɛ bɛto.”


Atuadelɛ Wɔ Sunsum Ɛleka Ne, Eza Bɛfɛlɛ Ye Anwuma\nKENGA YE WƆ Abbey Afrikaans America Mumule Aneɛ Amharic Arabic Argentina Mumule Aneɛ Armenian Attié Bambara Baoule Bété Cebuano Chichewa Chitonga Chitonga (Malawi) Chitumbuka Chopi Chuabo Chuukese Cibemba Costa Rica Mumule Aneɛ Croatian Czech Drehu Dutch Ecuador Mumule Aneɛ Efik English Estonian Fijian Finnish French Ga German Giliki Gitonga Greenlandic Guatemala Mumule Aneɛ Guna Hiligaynon Hmong (White) Hungarian Icelandic Iloko Indonesian Isoko Italian Japan Mumule Aneɛ Japanese Kalanga (Botswana) Kikaonde Kiluba Kinyarwanda Korean Kurdish Kurmanji (Caucasus) Kwangali Kwanyama Laotian Lhukonzo Lingala Luganda Lunda Luo Luvale Macedonian Macua Mahorian (Roman) Malagasy Malay Maori Mapudungun Maya Mexico Mumule Aneɛ Miskito Moore Nahuatl (Northern Puebla) Navajo Ndebele (Zimbabwe) Niuean Norwegian Nzema Oromo Panama Mumule Aneɛ Papiamento (Curaçao) Persian Peru Mumule Aneɛ Polish Portuguese (Brazil) Portuguese (European) Quechua (Bolivia) Rarotongan Romanian Russia Mumule Aneɛ Russian Samoan Saramaccan Senoufo (Cebaara) Serbian (Cyrillic) Serbian (Roman) Setswana Shona Sidama Spain Mumule Aneɛ Spanish Swahili Swedish Tagalog Tahitian Tajiki Tetun Dili Thai Tigrinya Tiv Tongan Tshiluba Tsonga Tuvaluan Twi Urhobo Uruund Uzbek Venda Vietnamese Wayuunaiki Wolaita Xhosa Yacouba Yoruba Zulu\nMɔɔ Seetan luale ɛwɔlɛ nwo zo dendɛle hilele Yive la, Yive rabokale ye bɛdele Nyamenle anwo atua\nSunsum nu menli mɔɔ Gyihova bɔle bɛ la kɔsɔɔti ɛnee le kpalɛ. Akee anwumabɔvolɛ ne mɔ anu ko rayɛle ɛtane. Yemɔ a le Seetan Abɔnsam. Seetan angulo kɛ menli mɔɔ wɔ azɛlɛ ye azo la kɛzonle Gyihova na emomu kɛ bɛkɛzonle ɔdaye. Mɔɔ zile la ɛne:\nƐnee mbaka dɔɔnwo mɔɔ so ma mɔɔ yɛ fɛ la wɔ Yidɛn tola ne anu. Gyihova zele Adam nee ɔ ye Yive kɛ bɛkola bɛdi mbaka ɛhye mɔ ma ne bie. Noko ɛnee baka ko bie wɔ ɛkɛ ne mɔɔ Nyamenle ɛha kɛ bɛmmadi ye ma ne bie a. Ɔhanle kɛ saa bɛdi bie a, bɛbawu.—Mɔlebɛbo 2:9, 16, 17.\nKenle ko bie mɔɔ ɛnee Yive angomekye a wɔ ɛkɛ ne la ɛwɔlɛ bie dendɛle hilele ye. Nɔhalɛ nu, tɛ ɛwɔlɛ ne a amgba dendɛle a; emomu Seetan Abɔnsam a manle ɔyɛle kɛ asɛɛ ɛwɔlɛ ne a ɛlɛtendɛ a. Seetan zele Yive kɛ, saa ɔdi baka ne mɔɔ bɛdua bɛ la ma ne bie a, ɔbanwu nrɛlɛbɛ kɛ Nyamenle la. Eza ɔhanle kɛ Yive ɛnrɛwu. Ɛnee edwɛkɛ nwiɔ ɛhye mɔ biala ɛnle nɔhalɛ. Noko akee, Yive liele Seetan lile na ɔlile baka ne ma ne bie. Nzinlii, ɔvale bie ɔmanle Adam, na ɔdaye noko ɔlile.—Mɔlebɛbo 3:1-6.\nYɛnwu ye wɔ edwɛkɛ ɛhye mɔɔ zile zɔ la anu kɛ, Seetan le atuadelɛnli yɛɛ eza ɔle alane. Ɔzele Yive kɛ saa ɔyɛ Nyamenle anwo anzosesebɛ a ɔnrɛwu. Ɛnee ɛhye ɛnle nɔhalɛ. Yive wule yɛɛ Adam noko wule. Ɔwɔ nuhua kɛ Seetan anwu ɛkɛ ne ala ɛdeɛ, noko awieleɛ bɔkɔɔ ne ɔbawu ɔluakɛ yeyɛ ɛtane. Kɛkala, ɔwɔ ngoane nu yɛɛ ɔtɛkɔ zo ɔtɛbɛlɛbɛla alesama. Ɔtɛde adalɛ, yɛɛ ɔlɛbɔ mɔdenle kɛ ɔmaa menli abulu Nyamenle mɛla zo.—Dwɔn 8:44.\nAnwumabɔvolɛ Gyɛne Dele Atua\nAmozii, anwumabɔvolɛ gyɛne noko yɛle ɛtane. Anwumabɔvolɛ ɛhye mɔ nwule azɛlɛ ye azo mraalɛ kɛ bɛ nwo yɛ fɛ na bɛhulole kɛ bɛ nee bɛ kɛnyia nla nu ngitanwo. Yemɔti bɛhakyile bɛ nwo mrenya bɛrale azɛlɛ ye azo. Akee bɛvale mraalɛ ne mɔ mɔɔ bɛkulo la bɛgyale bɛ. Ɛnee ɛhye nee Nyamenle atiakunlukpɔkɛ ɛnyia.—Mɔlebɛbo 6:1, 2; Dwuudu 6.\nAnwumabɔvolɛ atisesebɛma rale azɛlɛ ye azo nee mraalɛ rabɔle adwɔmane\nEza ɔvale ngyegyelɛ dɔɔnwo ɔrɛlɛle alesama. Anwumabɔvolɛ ɛhye mɔ aye mɔ wole mralɛ, noko ɛnee mralɛ ɛhye mɔ ɛnle kɛ ngakula mɔɔ wɔ ɛkɛ ne la. Bɛnyinle bɛyɛle kakanyinlima mɔɔ ninyɛndane nee atisesebɛ ɛyi bɛ tɛkɛɛ a. Awieleɛ ne, basabasayɛlɛ yile azɛlɛ ne kɔsɔɔti, yemɔti Gyihova zile kpɔkɛ kɛ ɔbava azuyilɛ kpole yeazɛkye ɛtanevolɛma ne. Tenlenenli Nowa nee ye abusua ne ala a le menli mɔɔ nyianle bɛ ti wɔ Azuyilɛ ne anu a.—Mɔlebɛbo 6:4, 11; 7:23.\nNoko akee, anwumabɔvolɛ atisesebɛma ne ziale hɔle sunsum ɛleka ne; bɛanwu. Noko bɛhwenle bɛ nzo. Nyamenle ammaa bɛ adenle yeammaa bɛangɔmboka ye tenlene anwumabɔvolɛ abusua ne anwo. Eza Gyihova ammaa bɛ adenle yeammaa bɛangakyi bɛ nwo menli bieko. Na awieleɛ bɔkɔɔ ne, bɛbawu ndɛnebualɛ kpole ne anu.—Dwuudu 6.\nBɛdu Seetan Bɛvi Anwuma\nBɛdule Seetan nee ye anwumabɔvolɛ ɛtane ne mɔ bɛvile anwuma\nWɔ ɛvoya ne mɔɔ ɛze ɛhɔ la foa ne mɔɔ lumua la anu, konle bie zile anwuma. Yekile buluku ne mɔɔ wɔ Baebolo ne anu la ka mɔɔ zile la anwo edwɛkɛ kɛ: “Akee konle zile anwuma lɔ. . . . Maekeɛle [Gyisɛse Kelaese mɔɔ bɛdwazo ye bɛvi ewule nu] nee ɔ sa zo [anwumabɔvolɛ kpalɛ ne mɔ] nee nane anwo ɛzulolɛ ne [Seetan] nee ɔdaye ye [anwumabɔvolɛ ɛtane ne mɔ] honle. Maekeɛle nee ɔ sa zo lile nane ne anwo zo konim. Yemɔti bɛdule nane ne nee ye [anwumabɔvolɛ ɛtane ne mɔ] amuala bɛvile anwuma lɔ. Bɛvuandinle nane anwo ɛzulolɛ ne mɔɔ le kɛ ɛlɛnrɛne la bɛdole azɛlɛ ye azo. Yemɔ a le mɔmoane ɛwɔlɛ ne mɔɔ bɛfɛlɛ ye Abɔnsam anzɛɛ Seetan, mɔɔ ɛbɛlɛbɛla ewiade amra amuala la. Bɛvuandinle ye [anwumabɔvolɛ ɛtane ne mɔ] noko bɛguale azɛlɛ ye azo.”\nDuzu a vile nuhua rale a? Amaneɛbɔlɛ ne toa zo kɛ: “Zɔhane ati bɛmɛ anwumaneamra, nee bɛdabɛ mɔɔ bɛwɔ zolɛ la amuala, bɛli fɛlɛko!” Anwumabɔvolɛ kpalɛ ne mɔ bahola ali fɛlɛko ɔluakɛ Seetan nee anwumabɔvolɛ anzɛɛ sunsum ɛtane ne mɔ ɛvi anwuma. Na menli mɔɔ wɔ azɛlɛ ye azo la noko ɛ? Baebolo ne ka kɛ: “Na bɛmɛ azɛlɛ nee nyevile, bɛ gyakɔ! Ɔluakɛ Abɔnsam ɛdwu ɛra bɛ nwo lɔ, na ɛya kpole wɔ ye nuhua, ɔboalekɛ ɔze kɛ ye mekɛ ɛha ekyi bie ala.”—Yekile 12:7-9, 12.\nƐhɛe, Seetan nee ɔ gɔnwo mɔ atisesebɛma ne bɛlɛbɛla na bɛfa ngyegyelɛ dɔɔnwo bɛbɛlɛ menli mɔɔ wɔ azɛlɛ ye azo la. Bɛfɛlɛ anwumabɔvolɛ atisesebɛ ɛhye mɔ sunsum evinli. Bɛle Nyamenle agbɔvolɛ. Bɛ kɔsɔɔti bɛnle kpalɛ.\nFa nwa awie Fa nwa awie Atuadelɛ Wɔ Sunsum Ɛleka Ne


Bɛzɛkye Gyɛlusalɛm Nee Ɛzonlenlɛ Sua Ne | Baebolo Nu Edwɛkɛ\nNƐBUKADENƐZA vale Yizilayɛma mɔɔ ze nwoma kpalɛ la amuala hɔle Babelɔn la ɛvolɛ 10 ɛpɛ nu. Kɛkala nea mɔɔ ɛlɛsi a! Bɛlɛyela Gyɛlusalɛm. Na bɛlɛfa Yizilayɛma mɔɔ bɛangu bɛ la bɛahɔ Babelɔn kɛ pilizama.\nKakye kɛ, ɛhye a Gyihova ngapezoma ne bɔle nwolɛ kɔkɔ kɛ saa menli ne angyakyi bɛ nyɛleɛ ɛtane ne a ɔbazi a. Noko Yizilayɛma ne andie ngapezoma ne. Kɛ anrɛɛ bɛkɛzonle Gyihova la bɛhɔle zolɛ bɛzonlenle awozonle. Ɔti menli ne fɛta ndeanlɛ. Yɛze ɛhye ɔluakɛ Nyamenle ngapezonli Yizikeɛle ka ninyɛndane mɔɔ ɛnee Yizilayɛma ne ɛlɛyɛ la anwo edwɛkɛ kile yɛ.\nAsoo ɛze Yizikeɛle ɔ? Ɔboka mgbavolɛ mɔɔ belemgbunli Nɛbukadenɛza vale bɛ hɔle Babelɔn ɛvolɛ 10 nee ɔ nzi kolaa na Gyɛlusalɛm ɛzɛkyelɛ ne adwu zo la anwo. Mekɛ zɔhane ala anu a bɛvale Daneɛle nee ɔ gɔnwo mɔ nsa ne, Hyeedelake, Mehyake nee Abɛdenɛgo noko bɛhɔle Babelɔn a.\nMekɛ mɔɔ Yizikeɛle tɛbɔ Babelɔn la, Gyihova yele ninyɛndane mɔɔ ɛnee ɛlɛkɔ zo wɔ Gyɛlusalɛm ɛzonlenlɛ sua ne anu la hilele ye. Gyihova luale nwanwane adenle zo a yɛle ɛhye a. Ɛnee Yizikeɛle tɛbɔ Babelɔn amgba, noko Gyihova manle ɔnwunle debie biala mɔɔ ɛlɛkɔ zo wɔ ɛzonlenlɛ sua ne anu la. Na mɔɔ Yizikeɛle nwunle ye la ɛnee yɛ azibɛnwo!\nGyihova zele Yizikeɛle kɛ: ‘Nea ninyɛndane mɔɔ menli ne ɛlɛyɛ ye wɔ ɛzonlenlɛ sua ye anu la. Nea kɛ bɛdolɔdolɔ nwɔlɛ nee nane ngakyile bɛgua bane ne anwo ɛ. Na nea kɛ Yizilayɛma ɛlɛsonle bɛ ɛ!’ Ɛnee Yizikeɛle kola nwu ninyɛne ɛhye mɔ amuala, na ɔhɛlɛle mɔɔ ɛlɛkɔ zo la ɔdole ɛkɛ.\nGyihova bizale Yizikeɛle kɛ: ‘Ɛze mɔɔ Yizilayɛ mgbanyima ɛlɛyɛ ye wɔ fealera nu la ɔ?’ Ɛhɛe, ɔnwunle ɛhye noko. Bɛle menli 70, na ɛnee bɛ muala bɛlɛsonle adalɛ nyamenle. Ɛnee bɛlɛka kɛ: ‘Gyihova ɛnwu yɛ. Ɔ rɛle ɛvi maanle ne.’\nAkee Gyihova hilele Yizikeɛle mraalɛ bie mɔɔ bɛwɔ sɔlɔ ɛzonlenlɛ sua ne anlenkɛ ne anyunlu la. Ɛnee bɛdede ɛkɛ ne bɛlɛsonle bozonle Tamɛze. Na nea mrenya ne mɔ mɔɔ wɔ Gyihova ɛzonlenlɛ sua ne anlenkɛ ne anyunlu la! Bɛdodo kɛyɛ 25. Yizikeɛle nwunle bɛ. Ɛnee bɛlɛbɔ bɛ ti aze aduduleɛ bɛazonle sɛnzɛne ne!\nGyihova zele kɛ: ‘Menli ɛhye ɛmbu me fee. Tɛ kɛ asɛɛ ninyɛndane ngome a bɛyɛ a, na bɔbɔ bɛba me ɛzonlenlɛ sua ne anu na bɛyɛ ye wɔ ɛkɛ ne!’ Ɔti Gyihova bɔle ɛwɔkɛ kɛ: ‘Bɛbade me ɛya ne nganeɛ. Na saa bɛsɛkye bɛ a menrɛze bɛ anwuvɔne.’\nGyihova yele ninyɛne ɛhye hilele Yizikeɛle la ye ɛvolɛ kɛyɛ nsa anzi yɛɛ Yizilayɛma dele atua tiale Belemgbunli Nɛbukadenɛza a. Ɔti ɔ nee bɛ hɔhonle. Wɔ ɛvolɛ ko ne foa anzi Babelɔnma bule Gyɛlusalɛm bane ne guale na bɛvale senle bɛyelale suakpole ne dwɛɛ. Bɛhunle menli ne dɔɔnwo anzɛɛ bɛvale bɛ kɛ pilizama bɛhɔle Babelɔn.\nDuzu ati a Gyihova manle ɛzɛkyelɛ kpole ɛhye rale Yizilayɛma anwo zo ɛ? Ɛhɛe, ɔluakɛ bɛandie Gyihova yɛɛ bɛanli ye mɛla zo la ati ɔ. Ɛhye kile kɛzi nwolɛ hyia kɛ dahuu yɛyɛ mɔɔ Nyamenle ka kile yɛ la.\nAlumua ne menli ekyi bie yɛɛ bɛgyakyile bɛ wɔ Yizilayɛ azɛlɛ ne zo a. Belemgbunli Nɛbukadenɛza vale Dwuunli bie mɔɔ bɛfɛlɛ ye Gɛdalaya la kɛ ɔnlea menli ɛhye anwo zo. Noko Yizilayɛma bie mɔ hunle Gɛdalaya. Ɛnee akee menli ne sulo kɛ Babelɔnma bazɛkye bɛ muala ɔluakɛ bɛyɛ ɛtane ɛhye la ati. Ɔti Bɛvale Gyɛlɛmaya bɛbokale bɛ nwo na bɛnriandile bɛhɔle Yigyibiti.\nƐhye manle Yizilayɛ azɛlɛ ne dɔle mgbane mɔɔ ɛnee awie biala ɛnde zolɛ a. Awie andɛnla azɛlɛ ne azo ɛvolɛ 70. Ɔdɔle mgbane bɔkɔɔ. Noko Gyihova bɔle ɛwɔkɛ kɛ ɛvolɛ 70 anzi ɔbava ye menli ne yeazia yeara azɛlɛ ne azo. Kɔkpula zɔhane mekɛ ne, duzu yɛɛ ɛlɛsi Nyamenle menli mɔɔ wɔ Babelɔn, ɛleka mɔɔ bɛva bɛ bɛhɔ la anwo zo a? Maa yɛnlea.\n2 Arelemgbunli 25:1-26; Gyɛlɛmaya 29:10; Yizikeɛle 1:1-3; 8:1-18.


Gyima ne 15 | Yintanɛte Zo Baebolo | Ewiade Fofolɛ Ngilebɛbo\nGyima ne 15:1-41\nMrenyia zo ɛpɛlɛ nwo kpolerazulɛ wɔ Anteɔko (1, 2)\nBɛvale edwɛkɛ ne bɛhɔle Gyɛlusalɛm (3-5)\nMgbanyima nee ɛzoanvolɛma yia (6-21)\nNeazo eku ne kɛlata (22-29)\nBɛhwe bɛ nwo bɛvi mogya nwo (28, 29)\nKɛlata maanle asafo ne mɔ anwosesebɛ (30-35)\nPɔɔlo nee Baanabase avinli tetele (36-41)\n15 Menli bie vi Dwudiya rale na bɛbɔle ɔ bo bɛhilehilele mediema ne mɔ kɛ: “Saa bɛampɛ bɛ mrenyia zo kɛ mɔɔ Mosisi mɛla ne kile la a, bɛnrɛnyia ngoane.” 2 Na mɔɔ akɛsakɛsa nee kpolerazulɛ ekyi hɔle zo wɔ bɛ nee Pɔɔlo nee Baanabase avinli la, bɛyɛle ngyehyɛleɛ kɛ Pɔɔlo nee Baanabase yɛɛ bɛ nuhua bie mɔ ɛhɔnwu ɛzoanvolɛma ne nee mgbanyima ne mɔ mɔɔ wɔ Gyɛlusalɛm la wɔ edwɛkɛ* ɛhye anwo. 3 Yemɔti mekɛ mɔɔ asafo ne hɔzɔhonle bɛ dwule adenle nu la, mrenyia ɛhye mɔ doale zo hɔvale Fonehyea nee Samɛlea, bɛhanle kɛzi maanle maanle ne anu amra ɛhakyi na bɛlɛsonle Nyamenle la bɛhilele bɛ, na mediema ne mɔ amuala anye liele. 4 Mɔɔ bɛdwule Gyɛlusalɛm la, asafo ne nee ɛzoanvolɛma ne nee mgbanyima ne mɔ liele bɛ kɛnlɛma, na bɛhanle ninyɛne dɔɔnwo mɔɔ Nyamenle luale bɛ nwo zo yɛle la bɛhilele bɛ. 5 Noko bɛdabɛ mɔɔ ɛnee bɛboka Falasiima eku ne anwo na bɛrayɛ diedima la vi bɛ mbia ne mɔ azo dwazole na bɛhanle kɛ: “Ɔhyia kɛ bɛpɛ bɛ mrenyia zo na bɛmaa bɛdi Mosisi Mɛla ne azo.” 6 Yemɔti ɛzoanvolɛma ne nee mgbanyima ne mɔ yiale nu kɛ bɛsuzu edwɛkɛ ɛhye anwo. 7 Mɔɔ bɛvale mekɛ tendenle bɛzuzule edwɛkɛ ne anwo kpalɛ la, Pita dwazole na ɔzele bɛ kɛ: “Ayi mɔ, mediema, bɛze ye wienyi kɛ mɔlebɛbo ne ala yɛɛ Nyamenle kpale me wɔ bɛ avinli kɛ maanle maanle ne anu amra ɛlua me nloa anu edwɛkɛ zo ɛde edwɛkpa ne na bɛlie bɛli a. 8 Na Nyamenle mɔɔ ze ahonle nu la vale sunsum nwuanzanwuanza ne maanle bɛ ɔvale ɔlile daselɛ, kɛ mɔɔ ɔyɛle ɔmaanle yɛdayɛ noko la. 9 Na yeammaa ngakyile biala amba yɛmɛ nee bɛmɛ avinli, emomu bɛ diedi ne ati ɔdele bɛ ahonle nu. 10 Yemɔti duzu ati a bɛlɛfa adesoa ɛnlomboɛ mɔɔ yɛ nee yɛ nlenyia mɔ yɛangola ye soa la bɛado bɛ nwo zo bɛava bɛaha Nyamenle ɛya ɛ? 11 Noko yɛlɛ diedi kɛ bɛbalua Awulae Gyisɛse ɛlolɛ ne azo bɛalie yɛ ngoane na zɔhane ala a bɛdabɛ noko bɛ ɛdeɛ ne de a.” 12 Akee bɛ muala bɛyɛle koonwu, na bɛdiele Baanabase nee Pɔɔlo bɛmaanle bɛhanle nwanwane ninyɛne nee sɛkɛlɛneɛ dɔɔnwo mɔɔ Nyamenle ɛlua bɛ nwo zo ɛyɛ ye wɔ maanle maanle ne anu la. 13 Mɔɔ bɛdendɛle bɛwiele la, Gyemise buale kɛ: “Ayi mɔ, mediema, bɛdie me. 14 Semɛyɔn ɛhilehile kɛzi Nyamenle limoale hakyile ɔ nye wɔ maanle maanle ne anu na ɔyele menli bie wɔ bɛ avinli ɔmaanle ye duma ne la anu wienyi. 15 Na ɛhye nee edwɛkɛ mɔɔ Ngapezoma ne hanle la le ko, bɛhɛlɛ kɛ: 16 ‘Ɛhye mɔ anzi, mebazia meara na meamaa Devidi ɛdanlɛsua* ne mɔɔ ɛbubu ɛgua la zo; mebayɛ mɔɔ ɛzɛkye la boɛ na meazi ye bieko, 17 amaa menli mɔɔ ɛha la nee maanle maanle ne anu amra, bɛdabɛ mɔɔ bɛfa me duma bɛfɛlɛ bɛ la akpondɛ Gyihova* ɛsesebɛ, kɛ Gyihova* mɔɔ ɛlɛyɛ ninyɛne ɛhye mɔ la se la ɛne, 18 bɛze ninyɛne ɛhye mɔ vi tete.’ 19 Ɔti me adwenle a le kɛ, ɔnle kɛ bɛgyegye bɛdabɛ mɔɔ bɛvi maanle maanle ne anu na bɛhakyi bɛlɛba Nyamenle ɛkɛ ne la, 20 emomu bɛhɛlɛ bɛhɔmaa bɛ kɛ bɛhwe bɛ nwo bɛvi ninyɛne mɔɔ awozonle ɛzonlenlɛ ɛgua nwolɛ evinli, adwɔmane ɛbɛla,* nane mɔɔ bɛlofo ye,* nee mogya nwo. 21 Na ɔvi tete ne Mosisi ɛnyia menli ɛha ɔ nwo edwɛkɛ wɔ azua ngakyile zo ɔluakɛ bɛkenga ɔ nwo edwɛkɛ wɔ nyianu azua nu ɛnwomenlelielɛ kenle biala.” 22 Akee ɛzoanvolɛma ne nee mgbanyima ne mɔ nee asafo ne amuala zile kpɔkɛ kɛ bɛye menli bie wɔ bɛ avinli bɛazoa bɛ bɛamaa bɛ nee Pɔɔlo nee Baanabase ahɔ Anteɔko; bɛzoanle Dwudase mɔɔ bɛfɛlɛ ye Baasabase nee Saelase, mɔɔ bɛle mrenyia titili wɔ mediema ne mɔ avinli la. 23 Bɛhɛlɛle ɛhye na bɛvale bɛzoanle bɛ kɛ: “Bɛ mediema ɛzoanvolɛma ne nee mgbanyima ne mɔ, fa ahɔmaa mediema mɔɔ wɔ Anteɔko, Selea nee Selesea mɔɔ bɛle maanle maanle ne anu amra la: Yɛbiza bɛ! 24 Kɛmɔ yɛde kɛ bie mɔ vi yɛ nu ɛra bagyegye bɛ na bɛlɛbɔ mɔdenle bɛahwe bɛ bɛavi adenle ne anwo wɔ mekɛ mɔɔ yɛanga ye zɔ yɛangile bɛ la ati, 25 yɛyɛ adwenle ko yɛbɔ kpɔkɛ na yɛdu menli kɛ bɛ nee yɛ alɔvolɛ Baanabase nee Pɔɔlo ɛrɛla bɛ nwo lɔ, 26 mrenyia mɔɔ ɛva bɛ ngoane* ɛbɔ afɔle ɛmaa Awulae Gyisɛse Kelaese duma ne la. 27 Yemɔti yɛlɛsoa Dwudase nee Saelase yɛaboka bɛ nwo amaa bɛdabɛ noko bɛava bɛ nloa bɛaha edwɛkɛ ko ne ala. 28 Ɔluakɛ sunsum nwuanzanwuanza ne nee yɛdayɛ mumua ne, yɛngulo kɛ yɛkɛva adesoa biala yɛkɛdo bɛ nwo zo kyesɛ ninyɛne ɛhye mɔ mɔɔ anwo hyia la ala: 29 kɛ bɛhwe bɛ nwo bɛvi ninyɛne mɔɔ bɛva bɛbɔ afɔle bɛmaa awozonle, mogya, nane mɔɔ bɛlofo ye,* nee adwɔmane ɛbɛla* nwo, saa bɛnea bɛ nwo boɛ wɔ ninyɛne ɛhye mɔ anwo a, ɔbawie bɛ boɛ. Bɛnyia kpɔkɛdelɛ kpalɛ!” 30 Yemɔti mɔɔ mrenyia ɛhye mɔ vile ɛkɛ ne la, bɛhɔle Anteɔko na bɛboɔboale ekpunli ne anu amra amuala anloa na bɛvale kɛlata ne bɛmaanle bɛ. 31 Mɔɔ bɛgengale bɛwiele la, bɛlile fɛlɛko kpole wɔ anwosesebɛmaanlɛ ne anwo. 32 Na kɛmɔ Dwudase nee Saelase le ngapezoma la ati, bɛmaanle ɛdendɛlɛ dɔɔnwo bɛvale bɛmaanle mediema ne mɔ anwosesebɛ. 33 Na mɔɔ bɛdɛnlanle ɛkɛ ne mekɛ ekyi la, bɛgyakyile bɛ adenle wɔ anzodwolɛ nu bɛmaanle bɛhɔle mediema mɔɔ zoanle bɛ la anwo lɔ. 34 —— 35 Noko Pɔɔlo nee Baanabase hale Anteɔko, bɛ nee awie mɔ hilehilele na bɛbɔle Gyihova* edwɛkpa ne nolo. 36 Mekɛ bie anzi, Pɔɔlo hanle hilele Baanabase kɛ: “Akee maa* yɛzia yɛhɔkpɔla mediema mɔɔ wɔ azua mɔɔ yɛbɔle Gyihova* edwɛkɛ ne nolo wɔ zo la, na yɛnlea kɛzi bɛ nwo de la.” 37 Ɛnee Baanabase ɛyɛ ye adwenle kɛ ɔfa Dwɔn mɔɔ bɛfɛlɛ ye Maake la yeahɔ. 38 Noko ɛnee Pɔɔlo ɛnlie ɛndo nu kɛ bɛ nee ye kɛhɔ, ɔluakɛ ɔgyakyile bɛ wɔ Pamefelea na ɔ nee bɛ angɔnyɛ gyima ne. 39 Ɛhye vale ɛya nee akɛsakɛsa kpole rale, yemɔti bɛ avinli tetele; na Baanabase vale Maake na bɛvale nyevile zo bɛhɔle Saepelɛse. 40 Pɔɔlo vale Saelase na mɔɔ mediema ne mɔ vale bɛ wulale Gyihova* ɛlolɛ ne abo la, ɔ nee ye hɔle. 41 Ɔhɔvale Selea nee Selesea ɔmaanle asafo ne mɔ anwosesebɛ.\n^ Anzɛɛ “kpolerazulɛ.”\n^ Anzɛɛ “kpɔda; sua.”\n^ Anzɛɛ ɔkola ɔkile, “yɛbɔ mɔdenle biala.”\nGyima ne 15


Edwɛne 13 | Yintanɛte Zo Baebolo | Ewiade Fofolɛ Ngilebɛbo\nKɔmaa edwɛndolɛma kpanyinli ne. Devidi ayɛlɛyelɛ edwɛne. 13 O Gyihova, ɛ rɛle bavi me yeahɔdwu kenlenzu? Dahuu ɔ? Ɛfa ɛ nye wɔavea me yeahɔdwu kenlenzu?+ 2 Mendwenledwenle,Na menli nyane me ahonle nu alehyenlɛ biala mengɔdwu kenlenzu? Me kpɔvolɛ ne bali me nwo zo konim yeahɔdwu kenlenzu?+ 3 O Gyihova me Nyamenle, nea me na bua me. Maa me nye ɛnwu wienyi na meanla wɔ ewule nu, 4 Na me kpɔvolɛ ne anga kɛ: “Meli ɔ nwo zo konim!” Mmamaa me kpɔvolɛma di fɛlɛko wɔ me azedɔlɛ nwo.+ 5 Noko mame, mefa me nwo meto wɔ ɛlɔlɛ kpundii ne azo;+Me ahonle bali fɛlɛko wɔ wɔ ngoanelielɛ ne anu.+ 6 Mebado edwɛne meamaa Gyihova, ɔluakɛ yemaa me ahatualɛ kpole kpalɛ.+


Baebolo Ɛgengalɛ Ngyehyɛleɛ: Bɔ ye wɔ mɔɔ bɛlimoale bɛhɛlɛle la azo kenga kɔ, anzɛɛ kenga tetedwɛkɛ mɔɔ wɔ nu, anzɛɛ kenga mbuluku mɔɔ ka edwɛkɛtile bie anwo edwɛkɛ la bɔ nu\nKENGA YE WƆ Afrikaans Albanian America Mumule Aneɛ Amharic Arabic Arabic (Lebanon) Argentina Mumule Aneɛ Armenian Azerbaijani Baoule Batak (Toba) Belize Kriol Bicol Bislama Bulgarian Cambodian Catalan Cebuano Chichewa Chin (Hakha) Chinese (Shanghainese) Chinese (Sichuanese Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Cibemba Croatian Czech Danish Dutch Edo Efik English Estonian Ewe Fante Faroese Fijian Finnish Fon French Ga Georgian German Giliki Greenlandic Guarani Haitian Creole Hausa Hibulu Hiligaynon Hindi Hmong (White) Hungarian Icelandic Igbo Iloko Indonesian Isoko Italian Japanese Javanese Kabuverdianu Kamba Kannada Kazakh Kekchi Khana Kikongo ya Leta Kikuyu Kiluba Kinyarwanda Kirghiz Kirundi Kongo Korean Kyangonde Latvian Lingala Lithuanian Low German Luo Macedonian Malagasy Malay Malayalam Maltese Mam Mapudungun Mauritian Creole Mazatec (Huautla) Mizo Mongolian Myanmar Nahuatl (Guerrero) Ndebele (Zimbabwe) Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Polish Polish Mumule Aneɛ Portuguese (Brazil) Portuguese (European) Punjabi Quechua (Bolivia) Quiche Quichua (Chimborazo) Quichua (Imbabura) Quichua (Tena) Romanian Romany (Macedonia) Romany (Macedonia) Cyrillic Russia Mumule Aneɛ Russian Sango Serbian (Cyrillic) Serbian (Roman) Sesotho (South Africa) Setswana Seychelles Creole Shona Sidama Sinhala Slovak Slovenian Solomon Islands Pidgin Spain Mumule Aneɛ Spanish Sranantongo Sunda Swahili Swedish Tagalog Tajiki Tatar Telugu Tetun Dili Thai Tigrinya Tojolabal Tshiluba Tsonga Turkish Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uzbek Uzbek (Roman) Valencian Venezuela Mumule Aneɛ Vietnamese Waray-Waray Wayuunaiki Welsh Yemba Yoruba Zulu\nBaebolo Ɛgengalɛ Ngyehyɛleɛ\nNrɛlɛbɛ mɔɔ tɛla biala mɔɔ maa bɛnyia asetɛnla kpalɛ la a wɔ Baebolo ne anu a. Saa ɛta ɛkenga na ɛdwenledwenle nwolɛ na ɛfa mɔɔ ɛsukoa la ɛbɔ wɔ ɛbɛla a, ɔbamaa wɔ “ɛbɛlabɔlɛ ne adenrɛ.” (Dwɔhyua 1:8; Edwɛne 1:1-3) Eza ɛbanwu Nyamenle nee ɔ Ra, Gyisɛse, na ɛhye bamaa wɔanyia dahuu ngoane.Dwɔn 17:3.\nSaa ɛkulo kɛ ɛkenga Baebolo ne a nienwu a ɔwɔ kɛ ɛbɔ ɔ bo ɛfi a? Ɔgyi ɛ nwo zo. Baebolo ɛgengalɛ ngyehyɛleɛ ɛhye baboa wɔ yeamaa wɔagenga mbuluku ne mɔ kɛ mɔɔ bɛfinde Baebolo ne anu la anzɛɛ ɛbagenga bɛ ekpunli ekpunli. Kɛ neazo la, ɛbahola wɔagenga nuhua ne mɔɔ ka kɛzi Nyamenle nee tete Yizilayɛma lile la. Ɛkulo noko a, ɛbahola wɔagenga nuhua ne mɔɔ ka kɛzi alimoa Kilisienema asafo ne bɔle ɔ bo na ɔdɛlɛle la. Saa ɛkola ɛkenga tile bie mɔ alehyenlɛ biala a, ɔkadwu ɛvolɛ ko la ɛnee wɔwie Baebolo ne kenga.\nSaa ɛkpondɛ ngyehyɛleɛ mɔɔ ɛbava wɔagenga Baebolo ne alehyenlɛ biala, anzɛɛ ɛkulo kɛ ɛkenga Baebolo ne wɔ ɛvolɛ ko anu, anzɛɛ bɔ zo mɔɔ ɛlɛbɔ ɔ bo wɔagenga Baebolo ne a, ngyehyɛleɛ ɛhye baboa wɔ. Twe Baebolo ɛgengalɛ ngyehyɛleɛ ɛhye mɔɔ bɛkola bɛpelente la bie, na bɔ ɔ bo ɛnɛ.\nBaebolo Ɛgengalɛ: Kɛ Ɔkɛyɛ Na Meabɔ Ɔ Bo Ɛ?\nNzuzulɛ nnu mɔɔ baboa amaa Baebolo ne ɛgengalɛ anyɛ se na yeayɛ anyelielɛ la.\nFa nwa awie Fa nwa awie Baebolo Ɛgengalɛ Ngyehyɛleɛ


Ralɛ Ne Kulo Kɛ Ɔye Selɛ Ne Ɔkile\nƐzinzalɛ Arane | April 2012\nKENGA YE WƆ Afrikaans Albanian America Mumule Aneɛ Amharic Arabic Armenian (West) Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Danish Dutch English Estonian Finnish French Ga Garifuna Georgian German Giliki Greenlandic Haitian Creole Hiligaynon Hungarian Igbo Iloko Indonesian Italian Japanese Kikongo Kimbundu Kirghiz Korea Mumule Aneɛ Korean Latvian Lithuanian Luo Malagasy Malay Maya Mixe (North Central) Mizo Moore Myanmar Ndebele Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Quechua (Bolivia) Rarotongan Romanian Russia Mumule Aneɛ Russian Samoan Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Tetun Dili Thai Tsonga Turkish Ukrainian Urdu Vietnamese\n“Awie biala ɛnze Selɛ ne sonla holɛ kɛ Ralɛ ne nee bɛdabɛ mɔɔ Ralɛ ne kulo kɛ ɔye ye ɔkile bɛ la ala.”—LUKU 10:22.\nDuzu ati a ɛnee Gyisɛse a bahola aye ɔ Ze ahile kpalɛ ɛ?\nKɛzi Gyisɛse yele ɔ Ze hilele awie mɔ ɛ?\nAdenle boni azo a ɛbahola wɔazukoa Gyisɛse wɔaye Selɛ ne wɔahile ɛ?\n1, 2. Kpuyia boni a ɔ nloa ɛyelɛ yɛ se maa menli dɔɔnwo a? Duzu ati ɔ?\nNYAMENLE a le nwane? Ɛhye le kpuyia mɔɔ ɔ nloa ɛyelɛ yɛ se maa menli dɔɔnwo a. Kɛ neazo la, menli dɔɔnwo mɔɔ ka kɛ bɛle Keleseɛnema la, die di kɛ Nyamenle le Nsa-Ko. Bɛka kɛ menli ɛnrɛhola ɛnrɛde edwɛkɛ ɛhye abo ɛlɛ. Buluku kɛlɛvolɛ bie mɔɔ ɔle ɛsɔfo la hɛlɛle kɛ bɛngola bɛngilehile Nsa-Ko Nyamenle ngilehilelɛ ne anu ɔluakɛ ninyɛne bie wɔ ɛkɛ mɔɔ sonla ɛngola ɛnde ɔ bo a. Bie mɔ die ngakyihakyililɛ ne di. Bɛka kɛ Nyamenle biala ɛnle ɛkɛ, na ninyɛne mɔɔ yɛ nwanwane mɔɔ yɛnwu ye wɔ abɔdeɛ nu la kɔsɔɔti rale arɛlevilɛ nu. Charles Darwin anga kɛ Nyamenle ɛnle ɛkɛ. Ɔhanle kɛ alesama ɛngola ɛnde kɛzi Nyamenle mumua ne de la abo kpalɛ.\n2 Ɔnva nwo diedi mɔɔ menli dɔɔnwo lɛ la, bɛlɛ Nyamenle anwo kpuyia dɔɔnwo. Noko akee, dɔɔnwo gyakyi kɛ bɛbakpondɛ Nyamenle ɔluakɛ bɛ kunlu ɛndwo mualɛ mɔɔ bɛfa bɛmaa bɛ la anwo. Seetan “ɛzi [menli mɔɔ ɛnlie ɛnli la] adwenle ne anye.” (2 Kɔl. 4:4) Yemɔti, ɔnyɛ nwanwane kɛ menli dɔɔnwo adwenle ɛdu ɛfonyia na bɛnnwu nɔhalɛ ne mɔɔ fane Nyamenle, Selɛ ne mɔɔ bɔle anwuma nee aze anwo la a!—Aye. 45:18.\n3. (a) Nwane a ɛye Selɛ ne ɛhile yɛ a? (b) Kpuyia boni mɔ a yɛbabua a?\n3 Ɔhyia kɛ menli sukoa Nyamenle anwo nɔhalɛ ne. Duzu ati ɔ? Ɔluakɛ “awie biala mɔɔ kɛbɔ [Gyihova] duma” la banyia ngoane. (Wulo. 10:13) Saa yɛbahola yɛabɔ Nyamenle duma a, ɔwɔ kɛ yɛnwu Sonla holɛ ko mɔɔ ɔde la. Gyisɛse Kelaese hilehilele ye ɛdoavolɛ ne mɔ nɔhalɛ ɛhye mɔ mɔɔ anwo hyia la. Ɔyele Selɛ ne ɔhilele bɛ. (Bɛgenga Luku 10:22.) Yɛbanyia kpuyia mɔɔ doɔdoa zo la anwo mualɛ wɔ edwɛkɛ ɛhye anu: Duzu ati a Gyisɛse holale yele Selɛ ne hilele dɛlale awie biala ɛ? Kɛzi Gyisɛse yɛle ye ɛ? Na kɛzi yɛbahola yɛazukoa Gyisɛse yɛaye Selɛ ne yɛahile anzɛɛ yɛaha Ɔ nwo edwɛkɛ yɛahile awie mɔ ɛ?\nGYISƐSE KELAESE YELE SELƐ NE HILELE\n4, 5. Duzu ati a ɛnee Gyisɛse bahola aye ɔ Ze ahile kpalɛ ɛ?\n4 Ɛnee Gyisɛse a bahola amaa menli anwu Selɛ ne kpalɛ a. Duzu ati ɔ? Ɔluakɛ kolaa na bɛabɔ ninyɛne mɔɔ ɛha kɔsɔɔti la, ɛnee bɛbɔ Gyisɛse na ɔwɔ anwuma. Ɔle “Nyamenle Ara kokye.” (Dwɔn 1:14; 3:18) Ɛnee Gyisɛse nee ɔ Ze angome a wɔ ɛkɛ kolaa na bɛabɔ ninyɛne mɔɔ ɛha la a, na ɔ Ze manle Ɔ nye hɔle ɔ nwo kpalɛ. Kɛmɔ bɛvale ɛvolɛ dɔɔnwo bɛlile adwelie la ati, Gyisɛse zukoale ɔ Ze nee Ye subane ne mɔ anwo ninyɛne dɔɔnwo. Mekɛ mɔɔ bɛ agɔnwolɛvalɛ ne anu yɛle se la, ɛlɔlɛ mɔɔ bɛlɛ bɛmaa bɛ nwo la noko anu mianle. (Dwɔn 5:20; 14:31) Nea kɛzi Gyisɛse bazukoa ɔ Ze subane ne anwo ninyɛne dɔɔnwo a!—Bɛgenga Kɔlɔsaema 1:15-17.\n5 Selɛ ne kpale Ralɛ ne kɛ Ye kpɔmanvolɛ, anzɛɛ “Nyamenle Edwɛkɛ.” (Yek. 19:13) Yemɔti Gyisɛse angome a bɛmanle ye gyima titile kɛ ɔye Selɛ ne ɔhile a. Zɔhane ati, Dwɔn hɛlɛle kɛ “Edwɛkɛ ne,” Gyisɛse, de “Selɛ ne anwo ɛkɛ.” (Dwɔn 1:1, 18) Bie a ɛnee ninyɛne mɔɔ bɛta bɛyɛ ye wɔ aleɛlilɛ mekɛ nu la a ɛnee wɔ Dwɔn adwenle nu a. Ɛnee bɛmaa nyɛvolɛ ne mɔ tɛnla bikye nwolɛ kpalɛ amaa bɛahola bɛali adwelie. Zɔhane ala a Ralɛ ne mɔɔ ɔde Selɛ ne “anwo ɛkɛ” la, maa ɔnyia adenle ɔ nee Selɛ ne di adwelie kɔ moa a.\n6, 7. Kɛzi agɔnwolɛvalɛ mɔɔ ɛnee wɔ Gyihova nee Gyisɛse avinli la anu yɛle se ɛ?\n6 Ralɛ ne hanle kɛ: “Memaa ɔ nye die” anzɛɛ Nyamenle anye die me nwo dahuu. (Bɛgenga Mrɛlɛbulɛ 8:22, 23, 30, 31.) Agɔnwolɛvalɛ mɔɔ wɔ Selɛ nee Ralɛ avinli la anu kɔ zo yɛ se dahuu. Bɛbɔle nu bɛyɛle gyima, na ɔmanle Gyisɛse zukoale Selɛ ne subane ne mɔ. Mekɛ mɔɔ bɛbɔle abɔdeɛ mɔɔ ze nrɛlɛbɛ mɔɔ ɛha la, Ralɛ ne nwunle kɛzi Gyihova nee ko biala lile la, na ɔmanle ɛlɔlɛ nee ɛbulɛ mɔɔ ɔlɛ ɔmaa ɔ Ze la yɛle kpole.\n7 Mekɛ mɔɔ Seetan dwazole tiale adenle mɔɔ Gyihova lɛ di tumi bɔbɔ la, Ralɛ ne holale zukoale kɛzi Gyihova lale ɛlɔlɛ, pɛlepɛlelilɛ, nrɛlɛbɛ, nee tumi ali wɔ mekɛ mɔɔ Ɔyiale tɛnlabelɛ mɔɔ anu yɛ se la. Ɛhye boale Gyisɛse manle ɔzukoale kɛzi ɔbali ngyegyelɛ mɔɔ ɛnee ɔbayia ye wɔ ye azɛlɛ ye azo ɛzonlenlɛ gyima ne anu anwo gyima la.—Dwɔn 5:19.\n8. Adenle boni azo a edwɛkɛ mɔɔ fane Gyisɛse anwo la boa yɛ maa yɛsukoa Selɛ ne anwo ninyɛne dɔɔnwo a?\n8 Kɛmɔ ɛnee Gyisɛse nee Gyihova lɛ agɔnwolɛvalɛ kpalɛ la ati, ɔholale ɔyele Selɛ ne ɔhilele ɔdɛlale awie biala. Adenle kpalɛ mɔɔ yɛbahola yɛalua zo yɛazukoa Selɛ ne anwo debie la a le kɛ yɛkɛzukoa mɔɔ ɔ Ra kokye ne hilehilele na ɔyɛle la. Kɛ neazo la, saa yɛkenga “ɛhulolɛ” anzɛɛ ɛlɔlɛ nwo edwɛkɛ wɔ edwɛbohilelɛ buluku nu a, asoo ɛhye angome bamaa yɛade mɔɔ ɛlɔlɛ kile la abo kpalɛ? Anrɛɛ ɔbayɛ se. Noko saa yɛdwenle Baebolo ne anu edwɛkɛ mɔɔ kile kɛzi Gyisɛse yɛle ye ɛzonlenlɛ gyima ne la anwo a, yɛnwu kɛzi ɔboale awie mɔ la na yɛkola yɛte mɔɔ edwɛkɛ “Nyamenle le ɛhulolɛ” kile la abo kpalɛ. (1 Dwɔn 4:8, 16) Tɛ ɛlɔlɛ angome a Gyisɛse lale ye ali hilele ye ɛdoavolɛ ne mɔ a. Ɔlale Nyamenle subane mɔɔ ɛha la noko ali ɔhilele bɛ wɔ mekɛ mɔɔ ɛnee ɔwɔ azɛlɛ ye azo la.\nKƐZI GYISƐSE YELE Ɔ ZE HILELE LA\n9. (a) Ndenle nwiɔ boni mɔ azo a Gyisɛse luale yele ɔ Ze hilele ye ɛdoavolɛ ne mɔ a? (b) Ka ndonwo ne mɔɔ Gyisɛse vale lile gyima yele ɔ Ze hilele la.\n9 Kɛzi Gyisɛse yele Selɛ ne hilele ye ɛdoavolɛ ne mɔ nee menli mɔɔ nzinlii rayɛle ye ɛdoavolɛma la ɛ? Ɔluale ndenle nwiɔ azo: ye ngilehilelɛ nee ye ɛbɛlabɔlɛ. Mɔɔ lumua la, yɛbazukoa Gyisɛse ngilehilelɛ ne anwo debie. Mɔɔ Gyisɛse hilehilele ye ɛdoavolɛ ne mɔ la maa yɛnwu ɔ Ze ndenle, ye adwenle, nee ye nganeɛdelɛ. Kɛ neazo la, Gyisɛse vale ɔ Ze dole awie mɔɔ lɛ mboane dɔɔnwo la anwo. Ko minlinle. Na kɛmɔ ɔkulo ko biala edwɛkɛ la ati, ɔgyakyile mboane ekpunli ne ɛkɛ ɔhɔkpondɛle ko ne mɔɔ ɛminli la. Gyisɛse hanle kɛ saa ɔnwu ye a, “ɔdi fɛlɛko kpole wɔ nwo ɔtɛla abulahɔnla nee ngɔnla ne mɔɔ bɛamminli la.” Duzu ati a Gyisɛse yɛle ndonwo ɛhye a? Ɔhilehilele nu kɛ: “Zɔhane ala noko yɛɛ bɛ Ze mɔɔ wɔ anwuma la ɛmkpondɛ kɛ ngakula ɛhye mɔ anu ko minli a.” (Mat. 18:12-14) Duzu a ɛbahola wɔazukoa wɔavi ndonwo ɛhye anu wɔ Gyihova anwo a? Ɔdwu mekɛ ne bie a, ɛbade nganeɛ kɛ ɛ nwo ɛngyia yɛɛ bɛ rɛle ɛvi wɔ. Noko kakye kɛ, wɔ anwuma Selɛ ne anye die ɛ nwo na ɔdwenle ɛ nwo. Ɔbu wɔ kɛ ɛle “ngakula ɛhye mɔ anu ko.”\n10. Kɛzi Gyisɛse luale ye ɛbɛlabɔlɛ zo yele ɔ Ze hilele ɛ?\n10 Adenle mɔɔ tɔ zo nwiɔ mɔɔ Gyisɛse luale zo yele ɔ Ze hilele ye ɛdoavolɛ ne mɔ la a le ye ɛbɛlabɔlɛ. Yemɔti a mekɛ mɔɔ ɛzoanvolɛ Felepe bizale Gyisɛse kɛ: “Kile yɛ Selɛ ne” la, Gyisɛse hanle kɛ: “Awie mɔɔ ɛnwu me la ɛnwu Selɛ ne” la. (Dwɔn 14:8, 9) Adenle mɔɔ Gyisɛse luale zo lale ɔ Ze subane ne bie ali la anwo neazo bie ɛne. Mekɛ bie mɔɔ nrenya bie mɔɔ ɛnee “kokobɛ ɛgua ɔ nwo amuala la” zɛlɛle Gyisɛse kɛ ɔyɛ ye ayile la, ɔhanle kɛ: “Mekulo! Ɛ nwo ɛza!” Mɔɔ ɔ nwo zale la, kokobɛvolɛ ne nwunle kɛ Gyihova a manle Gyisɛse tumi manle ɔyɛle ye ayile a. (Luku 5:12, 13) Bieko, mekɛ mɔɔ Lazalɛse wule la, bie a ɛdoavolɛ ne mɔ nwunle kɛzi Selɛ ne te nganeɛ wɔ mekɛ mɔɔ “nyane kpole hanle [Gyisɛse] manle alɔbɔlɛ hunle ye” na “Gyisɛse zunle” la. Ɔwɔ nuhua kɛ ɛnee Gyisɛse ze kɛ ɔbadwazo Lazalɛse ɛdeɛ, noko ɔlile nyane ne mɔɔ ɛnee Lazalɛse abusua ne nee ɔ gɔnwo mɔ ɛlɛdi la bie. (Dwɔn 11:32-35, 40-43) Bie a ɛ nye die Baebolo ne anu edwɛkɛ bie mɔɔ fane Gyisɛse anwo mɔɔ ɔmaa ɛnwu kɛzi Selɛ ne da anwunvɔnezelɛ ali la anwo.\n11. (a) Mekɛ mɔɔ Gyisɛse dele ɛzonlenlɛ sua ne anwo la, duzu a ɔlale ye ali wɔ ɔ Ze anwo a? (b) Duzu ati a ɛhye kyekye yɛ rɛle a?\n11 Saa ɛkenga kɛzi Gyisɛse dele ɛzonlenlɛ sua ne anwo la a, duzu a ɛsukoa ɛfi nu a? Suzu mɔɔ zile la anwo nea: Gyisɛse vale nyɛma yɛle empele na ɔvale ɔvoanle menli mɔɔ ɛnee ɛlɛtɔne mboane nee nlankɛ wɔ ɛzonlenlɛ sua ne anu la. Akee ɔbutubutule ɛkponle ne mɔ mɔɔ bɛlɛfa bɛazenza ezukoa ne la ɔmanle ezukoa ne zandele sua ne anu. (Dwɔn 2:13-17) Nyɛleɛ ɛhye manle ɛdoavolɛ ne mɔ hakyele Belemgbunli Devidi ngapezo ne mɔɔ se: “Wɔ Ɛzonlenlɛ Sua ne anwo ɛhulolɛ sɔ kɛ senle wɔ me nu” la. (Edw. 69:9) Mɔɔ Gyisɛse yɛle la kile kɛ ɛnee ɔkulo kɛ ɔgyinla nɔhalɛ ɛzonlenlɛ ne anzi. Saa ɛkenga edwɛkɛ ɛhye a, ɛnwu Gyihova subane ne wɔ Gyisɛse anu ɔ? Ɔmaa yɛkakye kɛ tɛ tumi mɔɔ Gyihova hyia nwo na yeaye ɛtanelilɛ yeavi azɛlɛ ye azo la angome a ɔlɛ a, emomu, eza ɔkulo kɛ ɔye ɔfi ɛkɛ bɔkɔɔ. Suzu nganeɛ mɔɔ Gyihova bade wɔ amumuyɛ mɔɔ ɛbu azɛlɛ ye azo la anwo nea! Nganeɛ mɔɔ Gyihova nee Gyisɛse te ye wɔ tɛnlabelɛ ne anwo la, kyekye yɛ rɛle wɔ mekɛ mɔɔ bɛkɛbua yɛ mgbɔvodɛne bie la.\n12, 13. Duzu a ɛbahola wɔalua kɛzi Gyisɛse nee ye ɛdoavolɛ ne mɔ lile la azo wɔazukoa ye wɔ Gyihova anwo a?\n12 Bɛmaa yɛzuzu kɛzi Gyisɛse nee ye ɛdoavolɛ ne mɔ luale la noko anwo. Bɛhɔle zo bɛzule mɔɔ le kpole wɔ bɛ avinli la anwo kpolera. (Mak. 9:33-35; 10:43; Luku 9:46) Ɔluakɛ ɛnee Gyisɛse nee ɔ Ze ɛdɛnla ɛhyɛ la ati, ɛnee ɔze kɛzi Gyihova te nganeɛ wɔ anwomemaazo nwo la. (2 Sam. 22:28; Edw. 138:6) Yeanga ye zɔ, ɛnee Gyisɛse ɛnwu Seetan Abɔnsam anwomemaazo nyɛleɛ ne. Seetan le angomedi mɔɔ ɔdwenle ɔ ngomekye ɔ nwo a. Ɛhye ati, Gyisɛse bali nyane wɔ mekɛ mɔɔ ɔnwunle kɛ ye ɛdoavolɛ ne mɔ mɔɔ yetete bɛ la ɛlɛda anwomemaazo ali la. Ɛnee bɛ boɛyɛlɛ ala a bɛdwenle nwo a! Ɔnwunle subane ɛhye wɔ menli mɔɔ yekpa bɛ kɛ ye ɛzoanvolɛma la bɔbɔ anwo! Bɛlale anwomemaazo ali toonwo ɔhɔdwule Gyisɛse ewule mekɛ nu. (Luku 22:24-27) Noko Gyisɛse hɔle zo denrɛle bɛ wɔ atiakunlukɛnlɛma adenle zo. Ɛnee ɔlɛ anyelazo kɛ ɔbadwu mekɛ ne bie la bɛbabɛlɛ bɛ nwo aze kɛ ɔdaye la.—Fel. 2:5-8.\n13 Ɛkola ɛnwu Gyihova subane wɔ kɛzi Gyisɛse zukoale ɔ Ze na ɔvale abotane ɔdenrɛdenrɛle ye ɛdoavolɛ ne mɔ la anu ɔ? Ɛkola ɛdua mɔɔ Gyisɛse hanle nee mɔɔ ɔyɛle la azo ɛsukoa Selɛ ne anwo debie ɔ? Ɔ Ze ɛmkpo ye menli ɔnva nwo kɛ ɔyɛ a bɛfo la. Nyamenle subane ne mɔ anwo debie mɔɔ yɛze la boa yɛ maa yɛnu yɛ nwo na yɛsɛlɛ ɛtanefakyɛ yɛfi Gyihova ɛkɛ wɔ mekɛ mɔɔ yɛkɛvo la.\nƐNEE RALƐ NE KULO KƐ ƆYE Ɔ ZE ƆKILE\n14. Kɛzi Gyisɛse lale ye ali kɛ ɔkulo kɛ ɔye ɔ Ze ɔkile awie mɔ ɛ?\n14 Kɛmɔ tumima dɔɔnwo kulo kɛ bɛnea menli nwo zo dahuu la ati, bɛngile bɛ ninyɛne mɔɔ ɔwɔ kɛ bɛkile bɛ la. Ɛnee Gyisɛse ɛnle zɔ. Ɛnee Gyisɛse kulo kɛ ɔboa awie mɔ ɔmaa bɛsukoa Selɛ ne anwo debie, yemɔti ɔyele debie biala mɔɔ ɛnee ɔhyia kɛ bɛnwu ye wɔ Gyihova anwo la ɔhilele bɛ. (Bɛgenga Mateyu 11:27.) Eza Gyisɛse ɛmaa “yɛ ndelebɛbo mɔɔ yɛfa yɛnwu nɔhalɛ Nyamenle [Gyihova] ne” la. (1 Dwɔn 5:20) Duzu a ɛhye kile a? Gyisɛse boale ye ɛdoavolɛma ne ɔmanle bɛdele mɔɔ ɔhilehilele bɛ wɔ Selɛ ne anwo la abo. Yeangilehile ninyɛne mɔɔ menli ɛnde ɔ bo na ɔmmaa bɛnnwu Selɛ ne, mɔɔ bie a le Nsa-Ko ngilehilelɛ ne la.\n15. Duzu ati a Gyisɛse anga ninyɛne mɔɔ ɔze ye wɔ ɔ Ze anwo la amuala angile ye ɛdoavolɛ ne mɔ ɛ?\n15 Asoo Gyisɛse yele debie biala mɔɔ ɔze ye wɔ ɔ Ze anwo la ɔhilele? Kyɛkyɛ, ɔlale nrɛlɛbɛ ali kɛ yeanga debie biala mɔɔ ɔze ye la yeangile ye ɛdoavolɛ ne mɔ la. (Bɛgenga Dwɔn 16:12.) Kɛmɔti ɛ? Ɔluakɛ ɛnee ye ɛdoavolɛ ne mɔ ɛnrɛhola edwɛkɛ ne amuala “anu sɔ” wɔ zɔhane mekɛ ne. Noko Gyisɛse hanle kɛ saa “boavolɛ ne” ba a ɔbaye ninyɛne dɔɔnwo ali yeahile bɛ. Boavolɛ ɛhye a le sunsum nwuanzanwuanza ne, mɔɔ “ɔbamaa bɛanwu nɔhalɛ ne amuala” la. (Dwɔn 16:7, 13) Awovolɛ mɔɔ ze nrɛlɛbɛ la ɛnrɛha debie biala ɛnrɛhile bɛ mra kɔkpula kɛ bɛbayɛ mgbanyinli mɔɔ bɛbahola bɛade edwɛkɛ ne abo la. Yemɔti kɛmɔ awovolɛ mɔɔ ze nrɛlɛbɛ yɛ la, Gyisɛse hendɛle mekɛ mɔɔ ye ɛdoavolɛ ne mɔɔ bahola ade Selɛ ne anwo edwɛkɛ dɔɔnwo abo kpalɛ la. Ɛnee Gyisɛse ati akunlu le kɛnlɛma, na ɛnee ɔze kɛ ninyɛne bie mɔ wɔ ɛkɛ mɔɔ ye ɛdoavolɛ ne mɔ ɛnrɛhola ye yɛ a.\nSUKOA GYISƐSE BOA AWIE MƆ MAA BƐNWU GYIHOVA\n16, 17. Duzu ati a ɛkola ɛda Selɛ ne ali ɛkile awie mɔ ɛ?\n16 Saa ɛze awie na ɛnwu kɛ ɔlɛ subane kpalɛ mɔɔ ɛ nye die nwo a, asoo ɛnrɛha ɔ nwo edwɛkɛ ɛnrɛhile awie mɔ? Gyisɛse hanle ɔ Ze anwo edwɛkɛ hilele awie mɔ wɔ mekɛ mɔɔ ɛnee ɔwɔ azɛlɛ ye azo la. (Dwɔn 17:25, 26) Yɛdayɛ noko yɛbahola yɛayɛ zɔ na yɛamaa menli anwu Gyihova ɔ?\n17 Kɛmɔ yɛnwu ye la, ɛnee Gyisɛse ze ɔ Ze anwo edwɛkɛ dɔɔnwo tɛla awie biala. Noko ɔnyianle ɛhulolɛ kɛ ɔbahile awie mɔ ninyɛne mɔɔ ɔze la bie, bɔbɔ ɔboale ye ɛdoavolɛ ne mɔ ɔmanle bɛdele ɔ Ze subane ngakyile ne mɔ abo kpalɛ. Gyisɛse ɛboa yɛ yemaa yɛnwu yɛ Ze ne wɔ adenle mɔɔ menli dɔɔnwo ɛnze la azo. Nea anyezɔlɛ mɔɔ yɛnyia kɛ ɛnee Gyisɛse lɛ ɛhulolɛ kɛ ɔbala ɔ Ze ali yeahile yɛ ɔlua ye ngilehilelɛ nee ye ɛbɛlabɔlɛ zo a! Ɔle nwolɛ adenle kpole mɔɔ yɛnyia kɛ yɛnwu Gyihova a. (Gyɛ. 9:24; 1 Kɔl. 1:31) Mɔdenle mɔɔ yɛbɔle kɛ yɛbanwu Gyihova la ɛmaa yehwe yebikye yɛ. Yemɔti, yɛbahola yɛahilehile awie mɔ Gyihova anwo ninyɛne mɔɔ yɛze la. Kɛzi yɛbayɛ ɛhye ɛ?\n18, 19. Kɛzi ɛbahola wɔaye Selɛ ne wɔahile awie mɔ ɛ? Kilehile nu.\n18 Saa yɛsukoa Gyisɛse ɔlua yɛ edwɛkɛhanlɛ nee yɛɛ nyɛleɛ zo a, ɛnee yɛlɛda Selɛ ne ali yɛahile awie mɔ. Ɔwɔ kɛ yɛkakye kɛ menli dɔɔnwo mɔɔ yɛyia bɛ daselɛlilɛ nu la ɛnze Nyamenle. Bie a ɛnee bɛnlɛ Nyamenle anwo adwenle mɔɔ tenrɛ ɔlua adalɛ ngilehilelɛ mɔɔ bɛnyianle ye la ati. Yɛbahola yɛavi Baebolo ne anu yɛahile bɛ Nyamenle duma, bodane mɔɔ ɔlɛ ɔmaa alesama nee ye subane. Eza Baebolo nu edwɛkɛ bie mɔ boa yɛ maa yɛte Nyamenle subane ngakyile ne mɔ abo wɔ adenle fofolɛ zo. Yɛbahola yɛaha mɔɔ yɛkɛzukoa la anwo edwɛkɛ yɛahile asafo ne anu amra yɛava yɛamaa bɛ anwosesebɛ.\n19 Yɛbahola yɛazukoa Gyisɛse yɛalua yɛ ɛbɛlabɔlɛ zo yɛaye Selɛ ne yeahile. Saa menli nwu ye wɔ yɛ ɛbɛlabɔlɛ nu kɛ yɛkulo Kelaese a, ɔbamaa bɛahwe bɛabikye Gyisɛse nee ɔ Ze. (Ɛfɛ. 5:1, 2) Ɛzoanvolɛ Pɔɔlo tu yɛ folɛ kɛ: “Ɛhye ati, bɛva me gyakɛ, kɛmɔ meva Kelaese agyakɛ la.” (1 Kɔl. 11:1) Nea nwolɛ adenle kpole mɔɔ yɛnyia kɛ yɛbalua yɛ ɛbɛlabɔlɛ zo yɛamaa menli anwu Gyihova a! Bɛmaa yɛ kɔsɔɔti yɛhɔ zo yɛzukoa Gyisɛse ɔlua Selɛ ne mɔɔ yɛbamaa menli anwu ye la azo.\nFa nwa awie Fa nwa awie Ralɛ Ne Kulo Kɛ Ɔye Selɛ Ne Ɔkile\nGyisɛse Kelaese Yɛ Kpuyia Ne Mɔ Anwo Mualɛ\nAsoo Ɔhyia Kɛ Ɛnwu Mualɛ Ne Mɔ?\n“Yɛsɛlɛ Wɔ Maa Yɛrɛla Sua Nu”\nAwie Mɔ Mɔɔ Bɛye Bɛ Bɛmaa La Le Awieleɛ Ne Anwo Sɛkɛlɛneɛ!\nFa Ahonle Mɔɔ Di Munli La Sonle Gyihova\nGyihova Ze Kɛ Ɔsi Ɔdie Ye Menli La\nGyihova Bɔ Yɛ Nwo Bane Maa Ngoanelielɛ\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE April 2012\nFa nwa awie Fa nwa awie ƐZINZALƐ ARANE April 2012\nƐZINZALƐ ARANE April 2012


Ɛmaa Nwovolɛ Kpole Ne Nwo Wɔ Ɔ? | Debiezukoalɛ\n“Kɛ ɛva ne si de wɔ nwovolɛ ne asa anu la, zɔhane ala a bɛde wɔ me sa nu a.”—GYƐ. 18:6.\nEDWƐNE: 60, 22\nSubane boni mɔ a bahola amaa yɛ nzo ayɛ se wɔ Gyihova folɛdulɛ nwo a?\nSubane boni mɔ a ɔbaboa yɛ amaa Nyamenle ahola anwo yɛ a?\nKɛ ɔkɛyɛ na Kilisiene awovolɛ ahile kɛ Gyihova a le bɛ Nwovolɛ ɛ?\n1, 2. Duzu ati a ɛnee ‘Nyamenle kulo’ Daneɛle kpole ɛ, na kɛ ɔkɛyɛ na yɛayɛ tieyɛ kɛ Daneɛle ɛ?\nMƆƆ bɛvale Dwuuma bɛhɔle nlɔnu wɔ Babelɔn la, bɛnwunle kɛ ananze ɛyi sua ne azo yɛɛ sunsum evinli ɛva menli ɛyɛ bɛ ngɛkɛlɛ. Noko Dwuuma mɔɔ bɛdi nɔhalɛ mɔɔ le kɛ Daneɛle nee ɔ gɔnwo mɔ nsa ne kpole kɛ bɛbamaa Babelɔn ewiade ne anwo bɛ. (Dan. 1:6, 8, 12; 3:16-18) Daneɛle nee ɔ gɔnwo mɔ bɔle kpɔkɛ kɛ bɛbazonle Gyihova mɔɔ le bɛ Nwovolɛ la angomekye. Na bɛholale bɛyɛle ye zɔ! Asɛɛ Daneɛle vale ye ngoane mekɛ mɔɔ hale la kɔsɔɔti dɛnlanle Babelɔn; noko Nyamenle anwumabɔvolɛ ne hanle kɛ ‘Nyamenle kulo ye kpole.’—Dan. 10:11, 19.\n2 Wɔ tete ne, bie a nwovolɛ ne bava ndɛtɛlɛ ne ayɛ deɛ ne mɔɔ ɔkpondɛ la. Ɛnɛ, nɔhalɛ azonvolɛ bu Gyihova kɛ ɔle Anwuma nee Aze Belemgbunli, ahenle mɔɔ lɛ tumi ɔkola ɔnwo menli nee maanle maanle la. (Kenga Gyɛlɛmaya 18:6.) Eza Nyamenle lɛ tumi nwo yɛ nuhua ko biala. Noko ɔze kɛ yɛlɛ adenle yɛkpa mɔɔ yɛkulo la, yemɔti ɔkpondɛ kɛ yɛfi yɛ ɛhulolɛ nu yɛbɛlɛ yɛ nwo aze yɛmaa ye. Bɛmaa yɛva yɛ adwenle yɛzie kɛzi yɛbahola yɛayɛ kɛ ndɛtɛlɛ mɔɔ le bɛtɛɛ wɔ Nyamenle asa anu la azo. Yɛbazuzu ninyɛne nsa ɛhye mɔ anwo: (1) Kɛ ɔkɛyɛ na yɛahoati subane mɔɔ bahola amaa yɛ nzo ayɛ se wɔ Gyihova folɛdulɛ nwo la ɛ? (2) Kɛ ɔkɛyɛ na yɛanyia subane mɔɔ baboa yɛ yeamaa yɛayɛ bɛtɛɛ na yɛabɛlɛ yɛ nwo aze la ɛ? (3) Kɛ ɔkɛyɛ na awovolɛ mɔɔ bɛle Kilisienema la abɛlɛ bɛ nwo aze amaa Nyamenle wɔ mekɛ mɔɔ bɛlɛnwo bɛ mra la ɛ?\nKPO SUBANE MƆƆ ƆBAHOLA YEAMAA WƆ AHONLE ASOLO LA\n3. Subane boni mɔ a bahola amaa yɛ ahonle asolo a? Maa neazo.\n3 Mrɛlɛbulɛ 4:23 ka kɛ, “Nea kɛ ɛsi ɛdwenle la boɛ, [anzɛɛ “bɔ wɔ ahonle nwo bane,” NW] ɔluakɛ nuhua yɛɛ wɔ ngoane vi ba a.” Ninyɛne mɔɔ bahola amaa yɛ ahonle asolo la boni mɔ a ɔwɔ kɛ yɛnea boɛ wɔ nwo a? Bie mɔ a le anwomemaazo, ɛtaneyɛlɛ mɔɔ bɛnlu bɛ nwo nee diedi mɔɔ yɛnlɛ la. Ninyɛne ɛhye mɔ kola maa yɛnyia anzosesebɛ nee atuadelɛ sunsum. (Dan. 5:1, 20; Hib. 3:13, 18, 19) Dwuda Belemgbunli Ɛzaya yɛle anwomemaazo. (Kenga 2 Edwɛkɛsisilɛ 26:3-5, 16-21.) Mɔlebɛbo ne, Ɛzaya bɔle “ɛbɛla kpalɛ ɔmanle ɔzɔle [Gyihova] anye” yɛɛ ɔvale ɔziele “ɔ nyunlu ɔzonlenle [Gyihova].” Noko ‘mɔɔ ye tumi ne wiele kpole yɛ la, ɔmemanle ɔ nwo zo,’ ɔnva nwo kɛ Gyihova a maanle ye anwosesebɛ la! Ɔbɔle mɔdenle bɔbɔ kɛ ɔkpu ɛyɛlɛ wɔ ɛzonlenlɛ sua ne anu—gyima mɔɔ Aalɔn abusua ne anu ɛsɔfoma ala a ɔwɔ kɛ bɛyɛ la. Noko mɔɔ ɛsɔfoma ne hanle nwolɛ edwɛkɛ hilele ye la, Ɛzaya mɔɔ memaa ɔ nwo zo la vale ɛya! Boni a vile nuhua rale a? ‘Ɔzɛkyele’ ɔ nwo wɔ Nyamenle anyunlu na ɔkawu la ɛnee kokobɛ ɛgua ye.—Mrɛ. 16:18.\n4, 5. Saa yɛmaa anwomemaazo nyia yɛ nwo zo tumi a, duzu a bahola azi a? Maa neazo.\n4 Saa yɛannea boɛ a, yɛdayɛ noko yɛbahola ‘yɛamemaa yɛ nwo zo’ na bie a yɛnrɛdie Ngɛlɛlera ne anu folɛdulɛ. (Wlo. 12:3; Mrɛ. 29:1) Suzu asafo nu kpanyinli bie mɔɔ bɛfɛlɛ ye Jim mɔɔ ɔ nee ɔ gɔnwo mɔ mgbanyima anyɛ adwenle wɔ asafo ne anu edwɛkɛ bie anwo la anwo. Jim hanle kɛ: “Menganle mengilele mediema ne mɔ kɛ bɛnlɛ ɛlɔlɛ na menvile ayia ne abo mengɔle.” Siane nsia anzi, ɔdule ɔhɔle asafo fofolɛ nu, noko bɛamkpa ye kɛ kpanyinli. Ɔhanle kɛ: “Me nwo bubule me. Me nwo tenlene mɔɔ menyɛle ye somasoma la amboa me yemɔti menvile asafo ne anu.” Jim dele hɔle too ɛvolɛ bulu. Ɔhanle kɛ: “Mendele nganeɛ kɛ bɛambu me na membɔle ɔ bo kɛ mebɔ Gyihova somolɛ wɔ mɔɔ hɔle zo la anwo. Mekɛ hɔle bie la, mediema rale me ɛkɛ na bɛbɔle mɔdenle kɛ bɛ nee me suzu edwɛkɛ nwo, noko meandie bɛ.”\n5 Jim anwubielɛ ne maa yɛnwu kɛzi anwomemaazo kola maa yɛbua yɛ nwo benle na yɛyɛ menli mɔɔ bɛngola yɛ nwo a. (Gyɛ. 17:9) Jim se: “Ɛnee mengola menye me adwenle menvi kɛzi mesuzu kɛ awie mɔ gyɛne anyɛ ye boɛ la azo.” Asoo Kilisienenli bie anzɛɛ nwolɛ adenle bie mɔɔ ɛvi ɛ sa la ɛmaa wɔli nyane ɛlɛ ɔ? Saa ɔle zɔ a, duzu a ɛyɛle a? Asoo ɛmemaanle ɛ nwo zo? Anzɛɛ ɛ diema ne mɔɔ ɛ nee ye siezie bɛ avinli na wɔali nɔhalɛ wɔamaa Gyihova la a ɛnee hyia wɔ a?—Kenga Edwɛndolɛ 119:165; Kɔlɔsaema 3:13.\n6. Saa yɛyɛ ɛtane na yɛanlu yɛ nwo a, duzu a fi nu ba a?\n6 Ɛtaneyɛlɛ mɔɔ bɛnlu bɛ nwo, bie a ɛtane mɔɔ bɛfea bɛ nwo bɛyɛ la, noko bahola amaa yeayɛ se kɛ awie badie Nyamenle folɛdulɛ. Ɛhye ɛnrɛmaa ɔnrɛyɛ se kɛ awie bahɔ zo ayɛ ɛtane. Adiema ko hanle kɛ ɛnee akee ye subane ɛtane ne ɛngyegye ye bieko. (Nol. 8:11) Adiema gyɛne mɔɔ ɛnee nlanwonvoninli ɛnleanlɛ ɛyɛ ye subane la hanle kɛ: “Akee mgbanyima ne mɔ anwo rayɛle me ahyi.” Ɛnee ye subane ne ɛlɛboda ye wɔ sunsum nu. Ngyikyingyikyi ye subane ne lale ali na bɛboale ye. Nɔhalɛ, yɛ muala yɛnli munli. Noko saa yɛmaa awie mɔ anwo yɛ yɛ ahyi anzɛɛ yɛfa edwɛkɛ yɛyeye yɛ nyɛleɛ ɛtane ne mɔ anloa na yɛanzɛlɛ ɛtanefakyɛ nee moalɛ yɛanvi Nyamenle ɛkɛ a, bie a ɛnee yɛ ahonle ɛsolo.\n7, 8. (a) Kɛzi tete Yizilayɛma maa yɛnwu kɛ saa awie ɛnlɛ diedi a ɔmaa ye ahonle solo ɛ? (b) Duzu a yɛsukoa yɛfi nu a?\n7 Yizilayɛma mɔɔ Gyihova liele bɛ vile Yigyibiti la edwɛkɛ ne maa yɛnwu kɛzi diedi mɔɔ awie ɛnlɛ la kola maa ye ahonle solo la. Maanle zɔhane nwunle nwanwane ninyɛne mgbole mɔɔ Nyamenle yɛle maanle bɛ la! Noko mɔɔ bɛbikyele Ɛwɔkɛ Azɛlɛ ne la, bɛanla diedi ali. Kɛ anrɛɛ bɛbava bɛ nwo bɛado Gyihova anwo zo la, bɛ ahonle dule na bɛdendɛle bɛ nzo abo bɛtiale Mosisi. Bɛhanle bɔbɔ kɛ bɛsia bɛahɔ akɛlɛzonlenlɛ nu wɔ Yigyibiti! Ɛhye yɛle Gyihova nyane kpalɛ. Ɔhanle kɛ, “Fane nyɛ yɛɛ menli ɛhye mɔ kɛkpo me a?” (Ɛdi. 14:1-4, 11; Edw. 78:40, 41) Kɛmɔ bɛ ahonle solole na bɛanla diedi ali la ati, awolɛndoazo zɔhane amuala wule wɔ ɛsɛlɛ ne azo.\n8 Kɛmɔ yɛlɛbikye ewiade fofolɛ ne la ati, yɛyia yɛ diedi ne anwo sɔnea ɛnɛ. Ɔwɔ kɛ yɛnea kɛzi yɛ diedi ne gyi ye kpundii la boɛ. Kɛ neazo la, bie a yɛbanleɛnlea adwenle mɔɔ yɛlɛ wɔ Gyisɛse edwɛkɛ mɔɔ wɔ Mateyu 6:33 anwo la anu. Biza ɛ nwo kɛ: ‘Asoo ninyɛne mɔɔ mefa medimoa wɔ me ɛbɛlabɔlɛ nu nee me kpɔkɛzilɛ kile kɛ medie Gyisɛse edwɛkɛ ne medi? Asoo mebatoto debiezukoalɛ nee daselɛlilɛ ɛhɔlɛ nu amaa meanyia ezukoa ɔ? Saa me gyima die me mekɛ dɔɔnwo a, duzu a mebayɛ a? Asoo mebamaa ewiade ne anwo me na bie a meavi nɔhalɛ ne anu ɔ?’\n9. Duzu ati a ɔwɔ kɛ ‘yɛneɛnlea’ yɛ nu saa yɛtɛbɔ diedi ne anu a, na kɛ ɔkɛyɛ na yɛahola yɛayɛ zɔ ɛ?\n9 Fa Kilisienenli bie mɔɔ ɔtwehwenle ɔ bo aze kɛ ɔbava Baebolo ngyinlazo mɔɔ fale agɔnwolɛvalɛ, awie mɔɔ bɛdu ye, anzɛɛ anyelielɛ ninyɛne nwo yeali gyima la noko kɛ neazo. Biza ɛ nwo kɛ: ‘Asoo zɔhane a medame noko meyɛ ɔ?’ Saa yɛnwu kɛ yɛlɛnyia anzosesebɛ subane ɛhye bie a, ɔwɔ kɛ yɛneɛnlea yɛ diedi ne anu ndɛndɛ! Baebolo ne se: “Bɛnleɛnlea bɛ ahonle nu, na bɛnlea kɛ bɛtɛdɛ bɛ diedi ne anu. Bɛzɔ bɛ nwo bɛnlea.” (2 Kɔl. 13:5) Ɔwɔ kɛ dahuu yɛfa Nyamenle Edwɛkɛ ne yɛneɛnlea yɛ nu kpalɛ.\nYƐ AWIE MƆƆ BƐKOLA BƐNWO WƆ\n10. Duzu a baboa yɛ yeamaa yɛayɛ bɛtɛɛ wɔ Gyihova asa nu a?\n10 Nyamenle dua ye Edwɛkɛ, Kilisiene asafo ne nee daselɛlilɛ ɛhɔlɛ zo boa yɛ maa yɛyɛ kɛ ndɛtɛlɛ bɛtɛɛ la. Kɛ mɔɔ nzule maa ndɛtɛlɛ yɛ bɛtɛɛ la, zɔhane ala a Baebolo ne mɔɔ yɛbagenga ye dahuu na yɛadwenledwenle nwolɛ la baboa yɛ yeamaa yɛayɛ bɛtɛɛ wɔ Gyihova asa nu a. Gyihova hanle kɛ ɔwɔ kɛ Yizilayɛ arelemgbunli ne mɔ mumua ne kɛlɛ Nyamenle Mɛla ne bie na bɛkenga ye dahuu. (Mɛla 17:18, 19) Ɛzoanvolɛ ne mɔ nwunle kɛ saa bɛkenga Ngɛlɛlera ne na bɛdwenledwenle nwo a, ɔbaboa bɛ wɔ bɛ ɛzonlenlɛ gyima ne anu. Bɛhwenle adwenle bɛhɔle Hibulu Ngɛlɛlera ne azo fane dɔɔnwo wɔ bɛ ngɛlɛlera ne mɔ anu na bɛmaanle menli mɔɔ bɛka edwɛkɛ ne bɛkile bɛ la anwosesebɛ kɛ bɛdabɛ noko bɛyɛ zɔ. (Gyi. 17:11) Ɛnɛ, yɛdayɛ noko yɛnwu kɛzi ɔhyia kɛ yɛbagenga Baebolo ne dahuu na yɛadwenledwenle nwo la. (1 Tem. 4:15) Yɛyɛ zɔ a ɔbamaa yɛabɛlɛ yɛ nwo aze na yɛayɛ bɛtɛɛ wɔ Gyihova asa nu.\nMaa Nyamenle nziezielɛ ne mɔ ɛboa wɔ ɔmaa ɛyɛ bɛtɛɛ (Nea ɛdendɛkpunli 10-13)\n11, 12. Kɛzi Gyihova dua Kilisiene asafo ne azo nwo yɛ kɛ mɔɔ yɛ ngyianlɛ ne mɔ de la ɛ? Maa neazo.\n11 Gyihova kola dua Kilisiene asafo ne azo nwo yɛ kɛ mɔɔ yɛ ngyianlɛ ne mɔ de la. Jim mɔɔ yɛlimoa yɛha ɔ nwo edwɛkɛ la bɔle ɔ bo kɛ ɔkakyi ye subane wɔ mekɛ mɔɔ asafo nu kpanyinli bie hilele ɔ nwo anyelielɛ la. Jim hanle kɛ, “Yeanga ye ɛlɛ kɛ nvonleɛ ne vi medame yɛɛ yeandea me ɛlɛ. Emomu ɔhanle edwɛkɛ kpalɛ na ɔlale ye ali nɔhalɛ nu kɛ ɔkulo kɛ ɔboa me.” Kɛyɛ siane nsa anzi, ɔdole ɔ sa ɔvɛlɛle Jim kɛ ɔrɛla debiezukoalɛ. Jim ka kɛ, “Mediema ne mɔ liele me kɛnlɛma, na ɛlɔlɛ ɛhye maanle menyɛle nzenzaleɛ. Menwunle kɛ tɛ kɛzi mete nganeɛ la a le edwɛkɛ ne a. Ɔlua mediema ne mɔ nee me ye mɔɔ gyinlanle kpundii wɔ sunsum nu la moalɛ zo, ngyikyingyikyi menyianle anwosesebɛ wɔ sunsum nu bieko. Eza edwɛkɛ ‘Jehovah Is Not to Blame’ nee ‘Serve Jehovah Loyally,’ mɔɔ wɔ November 15, 1992, The Watchtower ne anu la maanle me anwosesebɛ.”\n12 Nzinlii bɛkpale Jim kɛ asafo nu kpanyinli bieko. Ɔvi mekɛ zɔhane, yeboa mediema gyɛne yemaa bɛli sɔnea zɔhane mɔ bie azo konim na bɛgyinla kpundii wɔ sunsum nu. Ɔdwula ye kɛ: “Menzuzule kɛ me nee Gyihova lɛ agɔnwolɛvalɛ kyengye noko ɛnee ɔnle zɔ! Menlu me nwo kɛ anwomemaazo ammaa meannwu ninyɛne mɔɔ anwo hyia kpalɛ la na ɔmaanle menvale me adwenle amuala menziele awie mɔ nvonleɛ zo la.”—1 Kɔl. 10:12.\n13. Subane boni mɔ a daselɛlilɛ ɛhɔlɛ maa yɛnyia a, na kɛzi ɔboa ɛ?\n13 Kɛzi daselɛlilɛ bahola anwo yɛ kpalɛ ɛ? Edwɛkpa ne ɛhanlɛ maa yɛbɛlɛ yɛ nwo aze na yɛso Nyamenle sunsum nu ma ne. (Gal. 5:22, 23) Dwenle subane ngɛnlɛma mɔɔ daselɛlilɛ ɛhɔlɛ ɛmaa wɔnyia la anwo. Mɔɔ tɛla biala la, kɛmɔ yɛda Kelaese subane ne bie ali la ati, ɔmaa yɛ edwɛkɛ ne yɛ fɛ na ɛhye kola ka suamenle bie mɔ subane. Kɛ neazo la, mediema nwiɔ bie mɔɔ wɔ Australia la vile ɛbulɛ nu diele raalɛ bie mɔɔ dendɛle ɛtane hilele bɛ la. Noko nzinlii raalɛ ne nlunle ɔ nwo na ɔhɛlɛle ɔhɔle Bɛtɛle. Ye edwɛkɛ ne foa bie se: “Mesɛlɛ menli nwiɔ zɔhane mɔɔ lɛ abotane na bɛbɛlɛ bɛ nwo aze la kɛ, bɛva bɛhyɛ me kɛ membule me nwo tenlenenli somasoma la. Menyɛle koasea kɛ menvoanle menli nwiɔ zɔhane mɔɔ bɛlɛbɔ Nyamenle Edwɛkɛ ne nolo la.” Saa nolobɔlɛma ne vale ɛya ekyi bɔbɔ a, asoo anrɛɛ raalɛ ne bahɛlɛ kɛlata zɔhane? Kyɛkyɛ. Nea kɛzi daselɛlilɛ boa yɛdayɛ mumua ne nee awie mɔ a!\nMAA NYAMENLE ƐBOA WƆ WƆ Ɛ MRA NE MƆ ƐNWOLƐ NU\n14. Saa awovolɛ bahola anwo bɛ mra ne mɔ kpalɛ a, duzu a ɔwɔ kɛ bɛyɛ a?\n14 Ngakula dɔɔnwo anye bolo debiezukoalɛ, yɛɛ bɛbɛlɛ bɛ nwo aze. (Mat. 18:1-4) Awovolɛ mɔɔ bɛze nrɛlɛbɛ noko la bahola abɔ mɔdenle ava nɔhalɛ ne anwo nrɛlɛbɛ awula bɛ mra adwenle nee bɛ ahonle nu wɔ bɛ ngakula nu. (2 Tem. 3:14, 15) Noko saa ɛhye bayɛ boɛ a, ɔwɔ kɛ awovolɛ ne mɔ mumua ne dimoa maa edwɛkɛ ne tɛnla bɛ ahonle nu na bɛfa bɛbɔ bɛ ɛbɛla. Saa awovolɛ yɛ ɛhye a, ngakula ne mɔ bɛazukoa nɔhalɛ ne na bɛava bɛabɔ bɛ ɛbɛla. Eza bɛbanwu ndeanlɛ mɔɔ bɛ awovolɛ fa maa bɛ la kɛ ɔkile kɛ Gyihova kulo bɛ.\n15, 16. Saa bɛtu awovolɛ bie ara a, kɛzi ɔwɔ kɛ bɛkile kɛ bɛlɛ Nyamenle anu diedi ɛ?\n15 Ɔnva nwo mɔdenle mɔɔ awovolɛ bɔ tete bɛ mra wɔ Gyihova sua nu la, ɔyɛ a bie mɔ fi nɔhalɛ ne anu anzɛɛ bɛtu bɛ na bɛmaa abusua ne di nyane kpole. Adiema raalɛ bie mɔɔ wɔ South Africa la hanle kɛ, “Mɔɔ bɛdule me diema nrenyia ne la, ɛnee ɔle kɛ asɛɛ yewu la. Ɔdele yɛ ahonle kpole!” Duzu a ɔ nee ye awovolɛ yɛle a? Bɛlile adehilelɛ mɔɔ wɔ Baebolo ne anu la azo. (Kenga 1 Kɔlentema 5:11, 13.) Awovolɛ ne mɔ se: “Yɛzile kpɔkɛ kɛ yɛbali Baebolo ngyinlazo zo, ɔluakɛ saa yɛyɛ ninyɛne mɔɔ Nyamenle kpondɛ la a, debie kpalɛ bɛavi nu ara. Yɛnwunle ɛdulɛ ne kɛ ɔle Gyihova ndeanlɛ yɛɛ ɛnee yɛlɛ anwodozo kɛ ɛlɔlɛ ti a Gyihova tea awie a yɛɛ ɔndea ye ɔmmaa ɔmbo zo. Yemɔti yɛ nee yɛ ra ne anyɛ debie biala ambɔ nu kyesɛ abusua ne anu debie mɔɔ anwo hyia kpalɛ kpalɛ mɔɔ kɛ ɔde ye biala la ɔwɔ kɛ ɔboka nwo la.\n16 Kɛzi ɔhanle bɛ ra ne ɛ? Ɔhanle kɛ: “Ɛnee meze kɛ me abusua ne ɛmkpɔ me, bɛlɛdi Gyihova nee ye ahyehyɛdeɛ ne adehilelɛ zo.” Eza ɔhanle kɛ: “Saa ɔba ye kɛ ɔwɔ kɛ ɛsɛlɛ Gyihova kɛ ɔboa wɔ na ɔva wɔ ɛtane ɔhyɛ wɔ a, ɔmaa ɛnwu kɛzi ɛhyia ɔ nwo la.” Mɔɔ bɛliele kpavolɛ ɛhye la nea kɛzi ye abusua ne anye liele a! Nɔhalɛ, saa yɛnwu Nyamenle wɔ yɛ ɛbɛlabɔlɛ muala anu a, ɔbamaa yeawie yɛ boɛ bɔkɔɔ.—Mrɛ. 3:5, 6; 28:26.\n17. Duzu ati a ɔwɔ kɛ yɛbɛlɛ yɛ nwo aze yɛmaa Gyihova dahuu a, na kɛzi ɛhye baboa yɛ ɛ?\n17 Ayezaya hanle kɛ saa Dwuuma nlɔnu ɛhɔlɛ ne ɛlɛba awieleɛ a bɛbaha kɛ: “O [Gyihova], wɔmɔ a ɛle yɛ ze a; yɛmɛ, yɛle ndɛtɛlɛ, yɛɛ wɔmɔ a ɛle nwovolɛ ne a; yɛ muala yɛle ɛ sa anloa gyima.” Akee bɛbazɛlɛ kɛ: “Mmakakye yɛ amumuyɛ ne mɔ dahuu. Nea na dwenle nwolɛ, yɛ muala yɛle wɔ menli.” (Aye. 64:8, 9) Saa yɛdayɛ noko yɛbɛlɛ yɛ nwo aze yɛmaa Gyihova a, ɔbanwu yɛ kɛ yɛsonle bolɛ, kɛ mɔɔ ɔbule ngapezonli Daneɛle la. Eza Gyihova bahɔ zo alua ye Edwɛkɛ, sunsum nwuanzanwuanza ne nee ye ahyehyɛdeɛ ne azo anwo yɛ dahuu amaa yɛahola yɛagyinla ɔ nyunlu kenle bie kɛ “Nyamenle amra.”—Wlo. 8:21.


Ayezaya 63 | Yintanɛte Zo Baebolo | Ewiade Fofolɛ Ngilebɛbo\nGyihova bali maanle maanle ne mɔ nzenralɛ (1-6)\nGyihova ɛlɔlɛ kpundii wɔ tete mekɛ nu (7-14)\nAnlubɛnwo nwo asɔneyɛlɛ (15-19)\n63 Nwane a vi Yidɔm ɛlɛba,+Ahenle mɔɔ vi Bɔzela ɛlɛba+ mɔɔ ye tɛladeɛ ne ɛlɛta,*Ye tɛladeɛ ne le kɛnlɛma,Na ɔlɛfa ye tumi kpole ne yeadia la ɛ? “Medame ɔ, Ahenle mɔɔ tendɛ tenleneyɛlɛ nu,Na ɔfa tumi kpole ɔdie ngoane la ɔ.” 2 Duzu ati a wɔ ɛdanlɛ ne anye ɛyɛ kɔkɔlɛ,Na wɔ adɛladeɛ ne mɔ anye ɛyɛ kɛ awie mɔɔ ɛlɛtietia vanye ma zo wɔ nwanye ɛhwihwinlɛ kuma nu la ɛ?+ 3 “Me ngome a mentietiale vanye ma ne azo wɔ nwanye ɛhwihwinlɛ kuma ne anu a. Ɛnee awie biala ɛmboka me nwo. Mentietiale bɛ nwo zo wɔ me ɛya ne anu,+Na memkposole bɛ wɔ me ɛya kpole ne anu. Bɛ mogya guale me adɛladeɛ ne mɔ anu,Na mezɛkye me ɛdanlɛ ne kɔsɔɔti anu. 4 Ɔluakɛ nzenralɛlilɛ kenle ne wɔ me ahonle nu,+Yɛɛ ɛvolɛ mɔɔ mebava meakpɔne me menli ne la ɛdwu. 5 Meneanle, noko ɛnee awie biala ɛnle ɛkɛ mɔɔ ɔbaboa me a;Ɔzinle me nwo kɛ awie biala amboa me la. Yemɔti me sa vale ngoanelielɛ* rale,+Na me ɛya kpole ne boale me. 6 Mentietiale menli nwo zo wɔ me ɛya ne anu,Memaanle me ɛya kpole ne bole bɛ+Na menwolale bɛ mogya menguale azɛlɛ nwo.” 7 Mebaha Gyihova ɛlɔlɛ kpundii,Nee Gyihova ayɛlɛyelɛ gyima ne mɔ meahile,Ɔlua ninyɛne kɔsɔɔti mɔɔ Gyihova ɛyɛ ɛmaa yɛ la ati,+Ninyɛne mgbalɛ dɔɔnwo mɔɔ yeyɛ yemaa Yizilayɛma,Kɛ mɔɔ ye anwunvɔnezelɛ nee ye ɛlɔlɛ kpundii ne de la. 8 Ɔluakɛ ɔhanle kɛ: “Nɔhalɛ nu, bɛle me menli, bɛle mralɛ mɔɔ bɛnrɛbɔ adalɛ.”+ Ɔti ɔyɛle bɛ Ngoanedievolɛ.+ 9 Bɛ nyanelilɛ mekɛ ne amuala anu, ɔlile nyane.+ Na ɔdaye mumua ne ye soanvolɛ* liele bɛ.+ Ɔluale ye ɛlɔlɛ nee ye anwunvɔnezelɛ* zo ɔkpɔnenle bɛ,+Na ɔmaanle bɛ zo ɔviale bɛ wɔ tete mekɛ ne anu amuala.+ 10 Noko bɛdele atua+ na bɛmaanle ye sunsum nwuanzanwuanza ne lile nyane.+ Akee ɔhakyile bɛ kpɔvolɛ,+Na ɔ nee bɛ honle.+ 11 Bɛhakyele tete ne,Ye sonvolɛ Mosisi mekɛ zo, na bɛhanle kɛ: “Ahenle mɔɔ yele bɛ nee ye mboane ne neavolɛma vile nyevile ne anu la wɔ ni?+ Ahenle mɔɔ vale Ye sunsum nwuanzanwuanza ne wulale ye nu,+ 12 Ahenle mɔɔ maanle Ye anyunlunyia ɛsalɛ ne nee Mosisi asa fema ne luale,+Ahenle mɔɔ kpakyele azule ne anu wɔ bɛ nyunlu+Na ɔliele duma ɔmaanle ɔ nwo dahuu,+ 13 Ahenle mɔɔ maanle bɛluale azule mɔɔ ɛlɛtu* la anu,Kɛ ɛkpɔnwɔ mɔɔ lua ɛsɛlɛ zo*Na ɔlua zo bɛandɔ aze la wɔ ni? 14 Kɛ mɔɔ nyɛmoa kɔ bɔnza nu kɔdie bɛ menle la,Zɔhane ala a Gyihova sunsum ne maanle bɛliele bɛ menle a.”+ Kɛ ɛlile wɔ menli ne anyunluNa ɛliele duma kpole* ɛmaanle ɛ nwo la ɛne.+ 15 Ɛvi anwuma to ɛ nye aze na nea,Ɛvi wɔ anyunlunyia nee nwuanzanwuanza tɛnlabelɛ ne. Wɔ mɔdenlebɔlɛ nee wɔ tumi,Wɔ ahunluyelɛyelalɛ+ nee wɔ anwunvɔnezelɛ ne wɔ ni?+ Wɔye bɛ wɔvi me nwo zo. 16 Wɔmɔ a ɛle yɛ Ze a;+Bie a Ebileham ɛnze yɛYɛɛ Yizilayɛ ɛngakye yɛ bɔbɔ ɛdeɛ,Noko wɔmɔ Gyihova a ɛle yɛ Ze a. Ɔvi tete, yɛ Kpɔnevolɛ a le wɔ duma.+ 17 O Gyihova, duzu ati a wɔmaa yɛminli yɛvi wɔ ndenle ne mɔ anu a? Duzu ati a wɔmaa yɛ ahonle ɛsolo mɔɔ yɛnzulo wɔ a?+ Wɔ azonvolɛ, menli ne mɔɔ bɛle wɔ agyapadeɛ la ati,Sia baboa yɛ.+ 18 Wɔ menli nwuanzanwuanza ne asa hanle ye mekɛ ekyi bie. Yɛ agbɔvolɛ ɛtietia wɔ ɛzonlenlɛsua ne azo.+ 19 Yɛyɛ kɛ menli mɔɔ ɛtɛdile yɛ nwo zo tumi ɛlɛ la mekɛ tendenle,Kɛ menli mɔɔ bɛanva wɔ duma bɛanvɛlɛ yɛ ɛlɛ la.\n^ Anzɛɛ ɔkola ɔkile, “le kɔkɔlɛ weɔɔnwo.”\n^ Anzɛɛ “anwumabɔvolɛ ne mɔɔ ɔgyi ɔ nyunlu la.”\n^ Anzɛɛ “ahunluyelɛyelalɛ.”\n^ Anzɛɛ “azule mɔɔ le kuma.”\n^ Anzɛɛ “fienemgbole nu.”\n^ Anzɛɛ “kɛnlɛma.”


Kɛzi Ɛbava Trate Wɔabɔ Adwelielilɛ Bo La\nYɛ Ɛbɛlabɔlɛ Nee Yɛ Ɛzonlenlɛ Nyianu Buluku | January 2020\nKENGA YE WƆ Abbey Abua Abui Acholi Afrikaans Ahanta Aja Akha Albanian Altai Alur America Mumule Aneɛ Amharic Amis Angola Mumule Aneɛ Arabic Arabic (Egypt) Argentina Mumule Aneɛ Armenian Armenian (West) Assamese Ateso Attié Aukan Australia Mumule Aneɛ Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Bété Cakchiquel (Western) Cambodian Catalan Cebuano Changana (Mozambique) Chavacano Chichewa Chile Mumule Aneɛ Chin (Hakha) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombia Mumule Aneɛ Croatian Cuba Mumule Aneɛ Czech Damara Dangme Danish Digor Douala Drehu Dutch Ecuador Mumule Aneɛ Edo Efik Emberá (Catío) English Esan Estonian Ewe Fang Fante Faroese Fijian Filipi Mumule Aneɛ Finnish Fon Frafra French French Mumule Aneɛ Ga Galician Garifuna Georgian German German Mumule Aneɛ Giliki Gitonga Gokana Greenlandic Guadeloupean Creole Guarani Gujarati Gun Guéré Haitian Creole Hausa Herero Hibulu Hiligaynon Hindi Hiri Motu Hmong (White) Huastec (San Luis Potosi) Hungarian Hunsrik Iban Ibanag Ibinda Icelandic Idoma Igbo Igede Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Kenya Mumule Aneɛ Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korea Mumule Aneɛ Korean Kosraean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Liberian English Lingala Lithuanian Lolo Lomwe Low German Luganda Lunda Luo Luvale Macedonian Macua Madagascar Mumule Aneɛ Malagasy Malawi Mumule Aneɛ Malay Malayalam Maltese Mam Mambwe-Lungu Mansaka Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mingrelian Miskito Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Ngiemboon Nias Nigeria Mumule Aneɛ Norwegian Nsenga (Mozambique) Nsenga (Zambia) Nyungwe Nzema Obolo Odia Okpe Oromo Ossetian Otetela Otomi (Mezquital Valley) Palauan Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Phimbi Pidgin (West Africa) Polish Polish Mumule Aneɛ Ponapean Portuguese (Brazil) Portuguese (European) Punjabi Punjabi (Shahmukhi) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Quichua (Tena) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mumule Aneɛ Russian Rutoro Saint Lucian Creole Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Mumule Aneɛ Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Tewe Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Mumule Aneɛ Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yapese Yemba Yoruba Zande Zapotec (Isthmus) Zapotec (Lachiguiri) Zimbabwe Mumule Aneɛ Zulu zambia Mumule Aneɛ\nƆvi January 2018, bɛva adwelielilɛ nwo neazo ngakyile bɛli gyima wɔ Yɛ Ɛbɛlabɔlɛ Nee Yɛ Ɛzonlenlɛ Nyianu Buluku ne anyunlu. Kɛ anrɛɛ yɛbava mbuluku ala yɛamaa menli ne la, bɛmaa yɛ anwosesebɛ kɛ yɛ nee bɛ ɛli adwelie emomu. Amaa yeahola yɛahakyihakyi yɛ edwɛkɛ nu la, adwelielilɛ nwo neazo vidio ngakyile ne mɔ ɛboa yɛ ɛmaa yɛnwu kɛzi yɛbava Baebolo ne angome yɛabɔ adwelielilɛ bo la. Asoo ɛhye kile kɛ ɔnle kɛ yɛfa mbuluku yɛdi gyima fee wɔ mekɛ mɔɔ yɛlɛyɛ azua nu daselɛlilɛ la ɔ? Kyɛkyɛ! Kɛ neazo la, yɛbahola yɛava trate yɛabɔ adwelielilɛ bo. Yɛbahola yɛalua adenle ɛhye azo yɛava trate yɛali gyima:\nBiza kpuya ne mɔɔ wɔ trate ne azo la.\nFa mualɛ mɔɔ Baebolo ne fa maa mɔɔ wɔ trate ne mukelɛ 2 la kile suamenle ne. Saa ɔlɛ mekɛ a kenga edwɛkɛ mɔɔ wɔ trate ne anu la na bɛzuzu nwolɛ.\nFa trate ne maa suamenle ne na maa ye anwosesebɛ kɛ saa ɔnyia mekɛ a ɔgenga nuhua edwɛkɛ ne mɔɔ ɛha la.\nKolaa na wɔavi ɛkɛ ne la, fa edwɛkɛ mɔɔ se “Dwenle Ɛhye Anwo” la kile ye na yɛ ngyehyɛleɛ kɛ ɛbara bieko na bɛazuzu mualɛ mɔɔ wɔ Baebolo ne anu la anwo.\nSaa ɛsia ɛkɔ a, ɛ nee ye ɛzuzu mualɛ ne anwo na gyakyi ye kpuya fofolɛ mɔɔ mekɛ bieko bɛbazuzu nwo la. Ɛbahola wɔakpa kpuya bie wɔ yɛ wɛbsaete ne azo anzɛɛ buluku ne mɔɔ bɛha nwolɛ edwɛkɛ wɔ trate ne anzi la. Ɛbahola wɔahwe ye adwenle wɔahɔ Edwɛkpa Mɔɔ Vi Nyamenle Ɛkɛ! brohyua ne anzɛɛ buluku fofolɛ mɔɔ yɛfa yɛyɛ Baebolo ɛzukoalɛ mɔɔ boka Ninyɛne Titili Mɔɔ Yɛfa Yɛkilehile anwo la azo wɔ mekɛ mɔɔ fɛta la anu.\nFa nwa awie Fa nwa awie Kɛzi Ɛbava Trate Wɔabɔ Adwelielilɛ Bo La\nmwb20 January m. 8\nNYAMENLE EDWƐKƐ NE AZO NVASOƐ Gyihova Bɔle Ninyɛne Wɔ Azɛlɛ Ye Azo\nYƐ KILISIENE ƐBƐLABƆLƐ Ɛbahola Wɔahilehile Wɔ Diedi Nu Ɔ?\nNYAMENLE EDWƐKƐ NE AZO NVASOƐ Adalɛ Mɔɔ Limoa La Vale Ngyegyelɛ Mɔɔ Yɛ Alɔbɔlɛ La Rale\nYƐ KILISIENE ƐBƐLABƆLƐ Kɛzi Ɛbava Trate Wɔabɔ Adwelielilɛ Bo La\nNYAMENLE EDWƐKƐ NE AZO NVASOƐ “Ɔyɛle Ye Zɔ Pɛpɛɛpɛ”\nNYAMENLE EDWƐKƐ NE AZO NVASOƐ “Ɛnee Azɛlɛ Ne Azo Amra Amuala Ka Aneɛ Ko”\nYƐ KILISIENE ƐBƐLABƆLƐ Yɛ Gyimayɛvolɛ Mɔɔ Ɛbe\nEdwɛkɛ ne Mbuluku mɔɔ ɛtwe la anwo edwɛkɛ YƐ ƐBƐLABƆLƐ NEE YƐ ƐZONLENLƐ NYIANU BULUKU January 2020\nFa nwa awie Fa nwa awie YƐ ƐBƐLABƆLƐ NEE YƐ ƐZONLENLƐ NYIANU BULUKU January 2020\nYƐ ƐBƐLABƆLƐ NEE YƐ ƐZONLENLƐ NYIANU BULUKU January 2020


Dwosefi Nee Falo; Temɔte Agyadeɛ | Asoo Ɛze?\nKENGA YE WƆ Afrikaans Albanian Amharic Arabic Armenian Armenian (West) Aymara Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chuvash Cibemba Croatian Czech Danish Drehu Dutch Efik English Estonian Ewe Fijian Finnish French Ga Georgian German Giliki Greenlandic Guarani Haitian Creole Hausa Hibulu Hiligaynon Hungarian Icelandic Igbo Iloko Indonesian Isoko Italian Japanese Kamba Kazakh Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Lingala Lithuanian Luganda Luo Luvale Macedonian Malagasy Malay Mam Maya Mongolian Myanmar Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese (Brazil) Quechua (Bolivia) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wallisian Xhosa Yoruba Zapotec (Isthmus) Zulu\nKɛmɔti a Dwosefi kpale ɔ kɛsa na yeahɔ Falo ɛkɛ ɛ?\nBɛdɔlɔ nrenyia mɔɔ ɛlɛpepɛ enrinli la wɔ tete Yigyibiti bane nwo\nKɛ mɔɔ Mɔlebɛbo kɛlɛtokɛ ne kile la, Falo zele kɛ bɛva Hibulunli Dwosefi mɔɔ la efiade la bɛrɛla ndɛndɛ bɛmaa ɔhile ye ɛlalɛ ne mɔɔ gyegye ye la abo. Ɛnee bɛva Dwosefi bɛdo efiade ɛvolɛ dɔɔnwo. Dwosefi nyianle mekɛ kpale ɔ kɛsa, ɔnva nwo kɛ ɛnee Falo hyia ɔ nwo ndɛndɛ la. (Mɔlebɛbo 39:20-23; 41:1, 14) Ɔzɔho kɛ edwɛkɛ ɛhye mɔɔ anwo ɛngyia mɔɔ kɛlɛvolɛ ne hanle la kile kɛ ɛnee ɔze Yigyibitima amaamuo ne kpalɛ.\nBɛ kɛsa mɔɔ bɛsie la ɛnee le tete maanle dɔɔnwo mɔɔ Hibuluma boka nwo la amaamuo. Noko, McClintock nee Cyclopedia of Biblical, Theological, and Ecclesiastical Literature hanle kɛ, “tete Yigyibitima ala a ɛnee le Aduduleɛ maanle mɔɔ bɛkpa bɛ kɛsa a.”\nAsoo ɛnee bɛ kɛsa ala a bɛkpa ɔ? Biblical Archaeology Review magazine ne ka kɛ Yigyibitima amaamuo bie mɔ kile kɛ ɔwɔ kɛ nrenyia siezie ɔ nwo kpalɛ kolaa na yeara Falo anyunlu kɛ mɔɔ ɔlɛkɔ ɛzonlenlɛ sua nu a ɔyɛ la. Wɔ adenle ɛhye azo, ɛnee ɔwɔ kɛ Dwosefi kpa ɔ ti nee ɔ nwo enrinli amuala.\nƐzoanvolɛma gyima ne se Temɔte papa le Gilikinli. Asoo ɛhye kile kɛ ɔvi Gilisi?\nƆngile zɔ. Wɔ ɛzoanvolɛ Pɔɔlo edwɛkɛ ne mɔɔ sunsum ne maanle ɔhɛlɛle la anu, ɔyɛ a ɔfa Dwuuma ɔtoto Gilikima anwo, kɛ asɛɛ ɔlɛfa Gilikima yeagyinla ɛkɛ yeamaa menli kɔsɔɔti mɔɔ bɛnle Dwuuma la. (Wulomuma 1:16; 10:12) Deɛmɔti ɔle zɔ la a le kɛ ɛnee Gilikima aneɛ ne nee bɛ amaamuo ne ɛdɛlɛ ɛhɔ ɛleka dɔɔnwo mɔɔ Pɔɔlo hanle edwɛkɛ ne la.\nNwane mɔ a tete amra bule bɛ kɛ bɛle Gilikima a? Wɔ ɛvoya mɔɔ tɔ zo nna K.Y.M., Atɛnsema tendɛvolɛ Isocrates, hanle kɛzi ɛnee Giliki amaamuo ne ɛlɛtɛlɛ wɔ ewiade ye anu la anwo edwɛkɛ vale dule ɔ nloa anu. Ɔnwunle kɛ ɔlua ɛhye azo, “bɛdabɛ mɔɔ bɛfɛlɛ bɛ Gilikima la ɛnyia yɛ nwomazukoalɛ ne azo nvasoɛ ɛdɛla Gilisi ekulomenima.” Ɔbahola yeayɛ zɔ, noko yɛngola yɛnzi ye pi kɛ Temɔte papa mɔɔ ɔnle Dwuunli nee menli gyɛne mɔɔ Pɔɔlo hanle kɛ bɛle Gilikima la le Gilikima wɔ amaamuo adenle zo na bɛanwo bɛ zɔ.—Gyima ne 16:1.\nNgyegyelɛ mɔɔ ɛnee wɔ Dwosefi abusua nu la le ɛzukoalɛdeɛ maa mbusua mɔɔ dɔmaba wɔ nu ɛnɛ la.\nTemɔte—“Me Ra Mɔɔ Mekulo Ye, Na Awulae Ati Ɔdi Nɔhalɛ La”\nDuzu a boale Temɔte mɔɔ se nyiane la maanle ɔrayɛle Kilisienenli neavolɛ mɔɔ bɔ mɔdenle la ɛ?\nAsoo Ɛze?—November 2015


Kɛzi Bɛkpondɛ Ninyɛne Wɔ Mumule Aneɛ Nu la | JW.ORG Moalɛ\nIntanɛte Zo Moalɛ\nKpondɛ Ninyɛne Mɔɔ Wɔ Mumule Aneɛ Nu La\nMumulema ninyɛne ne mɔ dɔɔnwo le vidio. Mumule aneɛ bie mɔ ɛhile jw.org ne foa bie abo mɔɔ mɔlebɛbo ɛleka ne boka nwo a. Mumule aneɛ bie mɔ ɛnlɛ Yintanɛte zo gyimalilɛ ɛleka mɔɔ bɛhile ɔ bo a, noko bɛlɛ mbuluku mɔɔ bɛyɛ bɛ vidio, magazine yɛɛ mbuluku gyɛne mɔɔ wɔ PUBLICATIONS ɛleka ne la.\nDua ndenle ɛhye mɔ ko azo kpondɛ mumule aneɛ nu ninyɛne:\nKpa mumule aneɛ ne ko\nKɔ PUBLICATIONS ɛleka ne\nFa JW Library Sign Language app ne di gyima\nAdenle 1: Tinli Language Picker ne azo maa ɔva aneɛ ne kɔsɔɔti mɔɔ wɔ jw.org ne azo la ɔrɛla.\nTinli Nea Mumule Aneɛ Angome azo, amaa yeava mumule aneɛ ne angomekye yeara.\nAdenle fofolɛ zo, taepe mumule aneɛ zɔhane duma wɔ ɛlɛka ne anu. Ɔbava aneɛ mɔɔ ɛbɔle la angome a yeara a.\nAdenle 2: Tinli “Nea Mumule Aneɛ Vidio” ne mɔɔ wɔ mɔlebɛbo ɛkɛ ne la azo. Kpa mumule aneɛ ne mɔ ko.\nSaa bɛhile Yintanɛte ɛleka ne abo bɛhɔ mumule aneɛ ne mɔɔ ɛkpale la anu a, ɛnee yerayɛ ɛleka mɔɔ ɛkola ɛkɔ zo dahuu a.\nƆnyɛ se kɛ ɛbanwu mumule aneɛ ne wɔ gyimalilɛ ɛleka ne ɔluakɛ sɛkɛlɛneɛ bie wɔ nwolɛ mɔɔ ɔmaa ɛnwu ye ndɛ a. Sɛkɛlɛneɛ ko biala maa yɛnwu debie mɔɔ ɔgyi ɛkɛ ne ɔmaa ye la.\nWɔ PUBLICATIONS ɛleka ne, edwɛkɛ agbɔkɛ mɔɔ bɛfa bɛdi gyima wɔ ɛkɛ ne la le ngakyile fi aneɛ mɔɔ bɛka la edwɛkɛ agbɔkɛ ɛdeɛ ne anwo. Kɛ neazo la, wɔ mumule aneɛ wɛbsaete ne azo ɛbanwu SONGS wɔ ɛleka mɔɔ bɛkɛlɛ MUSIC la.\nDua menu ne azo fa kpondɛ ninyɛne mɔɔ ɛkulo kɛ ɛnwu ye la. Bɔ anzɛɛ twe mumule aneɛ vidio ne mɔ bie.\nKɔ PUBLICATIONS > FEATURED ITEMS.\nKpa mumule aneɛ mɔɔ ɛkulo la wɔ aluma ne mɔ anu. Kɛmɔ yɛlɛ aneɛ dɔɔnwo wɔ ɛkɛ ne la ati, ɔbayɛ kpalɛ kɛ ɛbatinli aluma ne mɔ azo na wɔataepe aneɛ ne mɔɔ ɛkpondɛ la duma. Ɔbava aneɛ mɔɔ ɛbɔle la angome a yeara a.\nSaa mumule aneɛ mɔɔ ɛkpale la ɛnlɛ mbuluku dɔɔnwo a, ye kɔsɔɔti bavinde FEATURED ITEMS ɛleka ne. Noko akee, wɔ mumule aneɛ mɔɔ bɛlɛ mbuluku dɔɔnwo la afoa nu, bɛfa ninyɛne mɔɔ bɛlɛ la anu ekyii bie a bɛgua FEATURED ITEMS la ɛleka ne a. Kɔ buluku holɛ ko abo ɛkɛ ne (kɛ neazo la, BIBLE, MAGAZINE, BOOKS & BROCHURES) amaa wɔanwu mumule aneɛ nu mbuluku mɔɔ wɔ ɛkɛ ne la.\nJW Library Sign Language app ne le adenle kpalɛ saa:\nɛta ɛfa mumule aneɛ vidio ne ɛdi gyima a.\nɛbahola wɔanlea vidio ɛhye mɔ wɔ wɔ moba ne azo wɔ mekɛ mɔɔ ɛngɔ Yintanɛte ne azo a.\nmumule aneɛ ne mɔɔ ɛfa ɛdi gyima la lɛ zɔhane app ne bie a.\nSaa ɛkpondɛ nwolɛ edwɛkɛ dɔɔnwo a, kɔ JW Library Sign Language moalɛ ɛleka ne.


Nowa Ɛlɛne Ne | Baebolo Nu Edwɛkɛ\nƐNEE Nowa aye ko yɛɛ ɔ mra mrenya nsa. Ɔ mra ne mɔ aluma a le Hyɛm, Ham yɛɛ Gyeefɛte. Na ɛnee mralɛ mrenya nsa ɛhye mɔ ko biala aye ko. Yemɔti ɛnee menli mɔtwɛ a wɔ Nowa abusua ne anu a.\nAkee Nyamenle manle Nowa yɛle debie mɔɔ ɔtɛyɛle bie ɛlɛ la. Ɔhanle ɔhilele ye kɛ ɔbobɔ ɛlɛne kpole ko. Ɛnee ɛlɛne ɛhye tɛlɛ kɛ meli la, noko ɛnee ɔle kɛ ɛlɛka tendenle, kpole bie. Nyamenle hanle kɛ: ‘Bobɔ ye nzɛzo nsa, na kyɛ nuhua ekpumgbunli ekpumgbunli.’ Ɛnee Nowa nee ye abusua ne yɛɛ nane ne mɔ, nee aleɛ mɔɔ bɛ kɔsɔɔti bɛbahyia la a bahɔ ekpumgbunli ne mɔ anu a.\nNyamenle eza hanle hilele Nowa kɛ ɔbobɔ ɛlɛne ne mɔɔ nzule ɛnrɛhɔ nu a. Nyamenle hanle kɛ: ‘Mebamaa ezule kpole bie adɔ toonwo abu aze, yeazɛkye aleɛabo amuala. Debie anzɛɛ awie biala mɔɔ ɛnle ɛlɛne ne anu la bawu.’\nNowa nee ɔ mra ne mɔ diele Gyihova na bɛbɔle ɔ bo kɛ bɛbobɔ ɛlɛne ne. Na menli mɔɔ ɛha la ɛdeɛ bɛzelele ala. Bɛhɔle zolɛ bɛyɛle ninyɛndane. Mekɛ mɔɔ Nowa hanle mɔɔ Nyamenle ɛlɛba arayɛ la hilele bɛ la, bɛanlie bɛanli.\nƆhyɛle kpalɛ na ɛlɛne ɛbobɔlɛ ne awie ɔluakɛ ɛnee ɔle kpole kpalɛ. Awieleɛ kolaa ne, wɔ ɛvolɛ dɔɔnwo anzi, bɛwiele. Akee Nyamenle hanle hilele Nowa kɛ ɔva nane ne mɔ ɔhɔ ɛlɛne ne anu. Nyamenle hanle kɛ ɔva nane ne bie mɔ nwiɔ, nyinli nee belɛ. Na nane ne bie mɔ ɛdeɛ, Nyamenle hanle hilele Nowa kɛ ɔva nsuu nsuu ɔrɛla. Eza Nyamenle hanle hilele Nowa kɛ ɔva nloma ngakyile ne amuala bie ɔhɔ ɛlɛne ne anu. Nowa yɛle mɔɔ Nyamenle zele ye la pɛpɛɛpɛ.\nƐhye mɔ anzi, Nowa nee ye abusua ne hɔle ɛlɛne ne anu. Akee Nyamenle dole anlenkɛ ne anu. Nowa nee ye abusua ne hendɛle ɛlɛne ne anu. Fa ye kɛ ɛwɔ ɛlɛne ne anu bie, yɛɛ ɛ nee bɛ ɛlɛkendɛ a. Asoo azuyilɛ ne bara amgba kɛmɔ Nyamenle hanle la?\nMɔlebɛbo 6:9-22; 7:1-9.


Luku Edwɛkpa 17:1-37\nAzedɔlɛ, ɛtanefakyɛ nee diedi (1-6)\n17 Akee ɔzele ye ɛdoavolɛma ne kɛ: “Kɛ ɔde ye biala la, ninyɛne mɔɔ maa awie mɔ tɔ aze la bara, noko sonla mɔɔ kɛmaa awie kɛdɔ aze la, ye gyakɔ! 2 Ɔle kpalɛ kɛ anrɛɛ bɛkɛva ɛdibolɛ bɛkɛhenda ɔ kɔme na bɛkɛhɔdo ye nyevile nu tɛla kɛ ɔkɛmaa ngakula ɛhye mɔ ko kɛyɛ ɛtane la.+ 3 Bɛnlea bɛ nwo boɛ. Saa ɛ diema yɛ wɔ ɛtane a, tea ye,+ na saa ɔnu ɔ nwo a, fa kyɛ ye.+ 4 Saa ɔyɛ ɛtane fane nsuu ɔtia wɔ alehyenlɛ biala bɔbɔ na ɔsia ɔba fane nsuu ɔbaka kɛ, ‘Menlu me nwo a,’ ɔwɔ kɛ ɛfa ɛkyɛ ye.”+ 5 Akee ɛzoanvolɛma ne zele Awulae kɛ: “Maa yɛnyia diedi kpole.”+ 6 Na Awulae hanle kɛ: “Saa bɛlɛ diedi mɔɔ ye kpole le kɛ mɛsetade ma bɔbɔ a, anrɛɛ bɛbahola bɛaha bɛahile mɔlebɛle baka ɛhye kɛ, ‘Tu kɔgyinla nyevile nu!’ na ɔbadie bɛ.+ 7 “Bɛ nuhua boni a ye akɛlɛ kɔfundu azɛlɛ anzɛɛ kɔnea mboane wɔ ɛbɔ nu na ɔba a ɔbaha yeahile ye kɛ, ‘Ka ɛ nwo badɛnla aze na di debie’ a? 8 Emomu, asoo ɔnrɛha ɔnrɛhile ye kɛ, ‘Ye wɔ tɛladeɛ ne na siezie ɛ nwo fa me nɔsolɛ aleɛ maa me na medi meno mewie a ɛdawɔ noko wɔali na wɔanlo’ ɔ? 9 Ɔnrɛyɛ akɛlɛ ne mo ɔluakɛ ɔyɛle mɔɔ bɛse ɔyɛ la, ɔnle zɔ ɔ? 10 Zɔhane ala a bɛyɛ ninyɛne kɔsɔɔti mɔɔ bɛse bɛyɛ la bɛwie a, bɛha kɛ: ‘Yɛle ngɛkɛlɛ mɔɔ nvasoɛ ɛnle yɛ nwo zo a. Mɔɔ ɔwɔ kɛ yɛyɛ la a yɛyɛ la.’”+ 11 Mɔɔ ɔlɛkɔ Gyɛlusalɛm la, ɔvale Samɛlea nee Galeli avinli. 12 Na mɔɔ ɔka ekyii ɔdwu* namule bie azo la, mrenyia bulu mɔɔ bɛle kokobɛvolɛma la yiale ye, noko bɛgyinlanle moamoa.+ 13 Na bɛmaanle bɛ ne zo bɛhanle kɛ: “Gyisɛse, Kilehilevolɛ, nwu yɛ anwunvɔne!” 14 Mekɛ mɔɔ ɔnwunle bɛ la ɔzele bɛ kɛ: “Bɛva bɛ nwo bɛhɔhile ɛsɔfo ne mɔ.”+ Mekɛ mɔɔ bɛlɛkɔ la bɛdele kpɔkɛ.+ 15 Mɔɔ bɛ nuhua ko nwunle kɛ yede kpɔkɛ la, ɔziale ɔ nzi na ɔvale ɛnelɛ kpole ɔwulale Nyamenle anyunlunyia. 16 Na ɔbutule ɔ nyunlu aze wɔ Gyisɛse agyakɛ anu na ɔyɛle ye mo. Ɛnee ɔle Samɛleanli.+ 17 Gyisɛse buale kɛ: “Bɛle bulu a bɛdele kpɔkɛ a, ɔnle zɔ ɔ? Na ngɔnla ne mɔɔ ɛha la wɔ ni? 18 Bɛ nuhua biala anzia kɛ ɔbawula Nyamenle anyunlunyia kɛ nrenyia ɛhye mɔɔ vi maanle gyɛne nu la ala ɔ?” 19 Akee ɔzele ye kɛ: “Dwazo kɔ; wɔ diedi ɛmaa wɔde kpɔkɛ.”+ 20 Mɔɔ Falasiima ne bizale ye mekɛ mɔɔ Nyamenle Belemgbunlililɛ ne bara la,+ ɔbuale bɛ kɛ: “Nyamenle Belemgbunlililɛ ne ɛnrɛra mɔɔ menli kɔsɔɔti banwu ye wienyi a; 21 yɛɛ menli ɛnrɛha kɛ, ‘Bɛnlea ɛke!’ anzɛɛ ‘Nehane!’ Ɔluakɛ nea! Nyamenle Belemgbunlililɛ ne wɔ bɛ avinli.”+ 22 Akee ɔzele ɛdoavolɛma ne kɛ: “Mekɛ bara mɔɔ bɛbahulo kɛ bɛkɛnwu sonla Ra ne mekɛ ne bie a, noko bɛnrɛnwu ye. 23 Na menli baha ahile bɛ kɛ, ‘Bɛnlea nehane!’ anzɛɛ ‘Bɛnlea ɛke!’ Bɛmmafinde anzɛɛ bɛmmadi bɛ nzi.+ 24 Na kɛ mɔɔ ɛsɛlɛmanye kpakye anwuma ɛleka ko kɔdwu anwuma ɛleka fofolɛ la, zɔhane ala a sonla Ra ne+ mekɛ ne bayɛ a.+ 25 Noko mɔɔ limoa la, ɔwɔ kɛ ɔnwu amaneɛ dɔɔnwo na awolɛndoazo ɛhye kpo ye.+ 26 Eza kɛ mɔɔ ɔzile wɔ Nowa mekɛ zo la,+ zɔhane ala a sonla Ra ne mekɛ ne bayɛ a:+ 27 bɛlile, bɛnlonle, mrenyia gyale, bɛvale mraalɛ bɛmaanle agyalɛ, ɔhɔdwule kenle mɔɔ Nowa vole ɛlɛne ne anu,+ na Azuyilɛ ne razɛkyele bɛ muala la.+ 28 Zɔhane ala a ɔyɛle wɔ Lɔɔto mekɛ zo a:+ bɛlile, bɛnlonle, bɛdɔle, bɛdɔnenle, bɛluale, bɛsisile azua. 29 Noko kenle mɔɔ Lɔɔto vile Sodɔm la, senle nee sɔlefa dɔle vile anwuma kɛ ezule la razɛkyele bɛ muala.+ 30 Zɔhane ala a ɔbayɛ wɔ kenle mɔɔ bɛbaye sonla Ra ne bɛahile la a.+ 31 “Kenle zɔhane, mɔɔ wɔ sua ti zo na ye ninyɛne wɔ ye sua nu la mmadwu aze kɛ ɔbava ye ninyɛne, yɛɛ mɔɔ wɔ ɛbɔ nu la mmasia kɛ ɔbava ninyɛne mɔɔ yegyakyi ye ɔ nzi la. 32 Bɛhakye Lɔɔto aye ne.+ 33 Awie biala mɔɔ kulo kɛ ɔbɔ ye ngoane* nwo bane la, ɔbavi ɔ sa, na awie biala mɔɔ ɔkɛvi ɔ sa la ɔbabɔ nwolɛ bane.+ 34 Meka meahile bɛ, zɔhane nɔe ne menli nwiɔ bala ɛkpa ko azo; bɛbava ko bɛahɔ noko bɛbagyakyi ko.+ 35 Mraalɛ nwiɔ badi debie wɔ ɛdibolɛ ko azo; bɛbava ko bɛahɔ noko bɛagyakyi ko.” 36 * —— 37 Yemɔti bɛbizale ye kɛ: “Awulae, nienwu ɔ?” Ɔzele bɛ kɛ: “Ɛleka biala mɔɔ debie funli wɔ la, ɛkɛ ne a kɔleɛ dɔɔnwo boɔboa bɛ nloa a.”+\n^ Giliki aneɛ nu, “mɔɔ ɔlɛwolo.”


Kɛzi Yɛbali Banebɔlɛ Nwo Ɛzulolɛ Zo Konim La\nƐzinzalɛ Arane | No. 1 2016\nKENGA YE WƆ Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Batak (Toba) Bengali Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Dangme Danish Drehu Dutch Efik English Estonian Ewe Fijian Finnish French Ga Garifuna Georgian German Giliki Guarani Gujarati Gun Haitian Creole Hibulu Hiligaynon Hindi Hungarian Igbo Iloko Indonesian Italian Japanese Kamba Kannada Kazakh Kikaonde Kikongo Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Latvian Lingala Lithuanian Luganda Luo Luvale Macedonian Macua Malagasy Malay Malayalam Mam Marathi Maya Mixe (North Central) Mongolian Myanmar Nahuatl (Central) Nahuatl (Northern Puebla) Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese (Brazil) Punjabi Quechua (Ayacucho) Quechua (Bolivia) Romanian Russian Samoan Sango Saramaccan Sena Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tojolabal Tok Pisin Totonac Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Vietnamese Wallisian Wolaita Xhosa Yoruba Zapotec (Isthmus) Zulu\nADƆMA mɔɔ bɔ zo mɔɔ bɛwo ye la hyia moalɛ tɛla awie biala. Mɔɔ bɛwole yɛ la ɛnee yɛ banebɔlɛ gyi yɛ awovolɛ anwo zo titili. Mɔɔ yɛzukoale ɛdialɛ la, yɛyiale menli mɔɔ bɛwowale bɛtɛla yɛ la. Saa yɛ awovolɛ ɛnle ɛkɛ a, yɛ ahonle tu. Noko saa yɛ mame anzɛɛ yɛ papa sɔ yɛ sa a, yɛte nganeɛ kɛ yɛlɛ banebɔlɛ.\nYɛle ngakula la, ɛnee yɛ boɛlilɛ ne gyi ɛlɔlɛ mɔɔ yɛ awovolɛ da ye ali kile yɛ na bɛmaa yɛ anwosesebɛ la azo. Mɔɔ yɛnwunle kɛ yɛ awovolɛ kulo yɛ la, ɔmaanle yɛdele nganeɛ kɛ yɛlɛ banebɔlɛ kpalɛ. Mɔɔ bɛzele yɛ kɛ yɛlɛbɔ mɔdenle la, ɔmaanle yɛnyianle anwodozo nee anyuhɔlɛ.\nMekɛ mɔɔ yɛlɛnyi la, yɛ gɔnwo mɔ noko bɔle yɛ nwo bane. Yɛ nee bɛ lua a, yɛ ahonle tɔ yɛ azule nu, na bɛmmaa yɛ ahonle ɛndu wɔ sukulu.\nEdwɛkɛ ɛhye maa yɛnwu ngakula mɔɔ bɛnleanle bɛ boɛ la. Ngakula bie mɔ nyia agɔnwolɛ ekyii na bɛ nuhua dɔɔnwo awovolɛ ɛnnea bɛ kpalɛ. Melissa ka kɛ, “Mekɛ biala mɔɔ mebanwu abusua mɔɔ bɛbɔ nu bɛlɛyɛ debie nvoninli la, meka ye me ti anu kɛ, ‘Me kunlu a anrɛɛ menyianle ɛhye bie wɔ me ngakula nu.’” * Bie a, kɛ ɛte nganeɛ la ɛne.\nNGYEGYELƐ MƆƆ NGAKULA MƆƆ BƐNLƐ BANEBƆLƐ YIA LA\nBie a ɛnee ɛnlɛ anwodozo wɔ mekɛ mɔɔ ɛlɛyɛ kpanyinli la. Ɔbayɛ kɛ bɛanla ɛlɔlɛ kpalɛ ali bɛangile wɔ yɛɛ bɛammaa wɔ anwosesebɛ. Ɔbahola yeara ye kɛ ɛkakye kɛzi wɔ awovolɛ ɛnee ko na ɔmaanle bɛ agyalɛ ne zɛkyele la—ndetenu mɔɔ bie a ɛbɔ ɛ nwo somolɛ. Anzɛɛ mɔɔ ɛnle kpalɛ fee la, bie a ɛnee wɔ awovolɛ ne mɔ anu ko tea wɔ anzɛɛ bo wɔ somaa.\nDuzu a kakula mɔɔ ɛnlɛ banebɔlɛ la bayɛ a? Bie mɔ no nyiletane anzɛɛ bɛno nza wɔ mekɛ mɔɔ bɛlɛnyi la. Bie mɔ kɔboka basabasayɛlɛ eku bie anwo amaa bɛade nganeɛ kɛ bɛwɔ abusua nu. Ngakula ɛhye mɔ yɛ ahulo mrenyia nee ahulo mraalɛ. Noko zɛhae agɔnwolɛvalɛ ne ɛngyɛ, na saa bɛ avinli tete a, akee ngyegyelɛ ne yɛ kpole.\nNgakula mɔɔ bɛnlɛ banebɔlɛ mɔɔ bɛkoati esiane ɛhye mɔ la nyi a bɛte nganeɛ kɛ nvasoɛ ɛnle bɛ nwo zo. Ana ka kɛ, “Menliele mendole nu kɛ me nwo ɛnlɛ nvasoɛ, ɔluakɛ ɛhye a ɛnee me mame ka kile me dahuu a. Mengakye kɛ ɔhanvole me anzɛɛ ɔlale ɛhulolɛ ali ɔhilele me.”\nTɛ kɛzi bɛtetele yɛ la angome a fa ngyegyelɛ ɛhye ba a. Bie a yɛbade nganeɛ kɛ yɛnlɛ banebɔlɛ ɔlua ewolebɔlɛ, mgbanyinliyɛlɛ nu ngyegyelɛ anzɛɛ kɛzi yɛde la anwo adwenleadwenle ti. Kɛ ɔde ye biala la, ɔbahola yeazɛkye yɛ anyelielɛ nee agɔnwolɛvalɛ mɔɔ yɛ nee awie mɔ lɛ la. Duzu a yɛbahola yɛayɛ yɛava yɛali zolɛ konim a?\nNYAMENLE DWENLE YƐ NWO\nƆwɔ kɛ yɛnwu kɛ moalɛ wɔ ɛkɛ. Yɛ kɔsɔɔti yɛlɛ awie mɔɔ bahola aboa yɛ, awie mɔɔ ɔkulo kɛ ɔboa yɛ, yemɔ a le Nyamenle mumua ne.\nEdwɛkɛ mɔɔ Nyamenle luale ye ngapezonli Ayezaya anwo zo hanle la ɛne: “Bɛmmamaa bɛ ahonle tu, medame a mele bɛ Nyamenle a. Mebamaa bɛ anwosesebɛ, mebaboa bɛ, mebava me konimlilɛ tumi ɛsalɛ ne meazɔ bɛ.” (Ayezaya 41:10, 13) Nea kɛzi ɔkyekye yɛ rɛle kɛ Nyamenle kulo kɛ ɔsɔ yɛ sa wɔ sɛkɛlɛneɛ adenle zo la! Ɔnle kɛ yɛmaa yɛ ahonle tu!\nBaebolo ne ka Nyamenle azonvolɛ mɔɔ bɛdele nganeɛ kɛ bɛ rɛle ɛbɔ noko bɛzukoale kɛ bɛbazɔ Nyamenle asa la anwo edwɛkɛ. Samoɛle mame, Hana dele nganeɛ kɛ yeyɛ sonla mgbane ɔluakɛ ɛnee ɔnlɛ ralɛ la ati. Kɛmɔ ɔle mota la ati, ɛnee bɛta bɛgolo ɔ nwo. Ɔlua ɛhye ati, ɛnee Hana ɛnli aleɛ na ɔsu fane dɔɔnwo. (1 Samoɛle 1:6, 8) Noko mɔɔ ɔhanle ye ahonle nu edwɛkɛ ɔhilele Nyamenle la, yeanli nyane bieko.—1 Samoɛle 1:18.\nEdwɛndolɛnli Devidi noko dele nganeɛ mekɛ bie kɛ ɔnlɛ banebɔlɛ. Belemgbunli Sɔɔlo bɔle mɔdenle kɛ ɔku ye wɔ ɛvolɛ dɔɔnwo anu. Devidi liele ɔ nwo fane dɔɔnwo ɔnva nwo kɛ ɛnee bɛkpondɛ ye bɛahu ye la, na ɔdwu mekɛ ne bie a, ɔte nganeɛ kɛ ye ngyegyelɛ ne ɛbo ɔ nwo zo. (Edwɛndolɛ 55:3-5; 69:1) Ɛhye mɔ amuala anzi ɔhɛlɛle kɛ: “Akee mebala mealafe anzonudwolɛ nu, ɔluakɛ, wɔmɔ [Gyihova] ala, yɛɛ ɛsinza me a.”—Edwɛndolɛ 4:8.\nHana nee Devidi vale bɛ ngyegyelɛ ne dole Gyihova anwo zo na bɛnwunle kɛ ɔboale bɛ. (Edwɛndolɛ 55:22) Kɛ ɔkɛyɛ na yɛayɛ zɔ ɛnɛ ɛ?\nNDENLE NSA MƆƆ BAMAA YƐANYIA BANEBƆLƐ KPALƐ LA\n1. Fa ɛ rɛle wula Gyihova anu kɛ Selɛ.\nGyisɛse dule yɛ folɛ kɛ yɛnwu ɔ Ze ne, mɔɔ le “nɔhalɛ Nyamenle kokye ne” la. (Dwɔn 17:3) Ɛzoanvolɛ Pɔɔlo ka kɛ, “Nyamenle nee yɛ nuhua biala avinli ande biala.” (Gyima ne 17:27) Gyemise hɛlɛle kɛ, “Bɛhwe bɛbikye Nyamenle, na ɔdaye noko ɔkɛbikye bɛ.”—Gyemise 4:8.\nSaa yɛnwu kɛ yɛlɛ anwuma Selɛ mɔɔ kulo yɛ na ɔdwenle yɛ nwo a, ɔbaboa yɛ yɛamaa yɛali adwenleadwenle zo konim. Nɔhalɛ, bie a ɔbalie mekɛ na yɛanyia anwodozo noko menli dɔɔnwo ɛnwu ye kɛ yɛyɛ ɛhye a ɔboa. Caroline ka kɛ, “Mɔɔ Gyihova rayɛle me Ze la, ɔmaanle menyianle awie mɔɔ mekola meka me ahonle nu edwɛkɛ mekile ye a. Ɛhye maanle me nwo dɔle me!”\nRachel ka kɛ, “Gyihova a le awie mɔɔ boale me maanle mendele nganeɛ kɛ melɛ banebɔlɛ wɔ mekɛ mɔɔ me awovolɛ gyakyile me ɛkɛ ne hɔle la. Mekola meka me edwɛkɛ mekile ye na mesɛlɛ ye kɛ ɔli me ngyegyelɛ ne anwo gyima ɔmaa me. Na ɔyɛ ye zɔ noko.” *\n2. Kpondɛ abusua mɔɔ bɛkulo Nyamenle.\nGyisɛse hilele ye ɛdoavolɛma ne kɛ bɛnwu ye kɛ bɛle mediema. Ɔzele bɛ kɛ, “Bɛ muala bɛle mediema.” (Mateyu 23:8) Ɛnee ɔkulo kɛ ye nɔhalɛ ɛdoavolɛma kulo bɛ nwo ngoko ngoko na bɛyɛ abusua kpole ko mɔɔ bɛkulo Nyamenle a.—Mateyu 12:48-50; Dwɔn 13:35.\nGyihova Alasevolɛ asafo ne mɔ a le abusua mɔɔ ɛlɔlɛ wɔ nu na bɛkyekye awie mɔ arɛle a. (Hibuluma 10:24, 25) Menli dɔɔnwo ɛnwu ye kɛ asafo debiezukoalɛ le kɛ ayile bie mɔɔ di bɛ ngyegyelɛ nwo gyima la.\nEva ka kɛ, “Menyianle agɔnwolɛ kpalɛ bie wɔ me asafo ne anu mɔɔ te me nyane bo a. Ɔdiele me, ɔgengale debie ɔhilele me na ɔ nee me yɛle asɔne. Yeammaa me nwo anyɛ me koonwu ɛlɛ. Ɔboale me ɔmaanle menganle mɔɔ gyegye me la amuala mengilele ye na me adesoa ne azo dele. Ɔlua ye moalɛ zo, akee mendele nganeɛ kɛ me nwo ɛdɔ me.” Rachel toa zo kɛ, “Menyianle ‘mame nee papa’ wɔ asafo ne anu. Bɛmaanle mendele nganeɛ kɛ bɛkulo me na melɛ banebɔlɛ.”\n3. Da ɛlɔlɛ nee nyele ali kile awie mɔ.\nSaa yɛda ɛlɔlɛ nee nyele ali yɛkile awie mɔ a, ɔmaa yɛnyia agɔnwolɛ kpalɛ. Gyisɛse hanle kɛ: “Nyilalɛ dɔɔnwo wɔ ɛmanlɛ nu tɛla ɛlielɛ.” (Gyima ne 20:35) Na yɛbanwu kɛ saa yɛkulo awie mɔ a, bɛbahulo yɛdayɛ noko. Gyisɛse zele ye ɛdoavolɛma ne kɛ, ‘Bɛmaa bɛ sa ɛdwu awie mɔ anwo zo, na menli noko asa badwu bɛ nwo zo.’—Luku 6:38.\nSaa yɛkulo awie mɔ na bɛdabɛ noko bɛkulo yɛ a, ɔmaa yɛte nganeɛ kɛ yɛlɛ banebɔlɛ. Kɛ mɔɔ Baebolo ne ka la, “ɛhulolɛ ɛmbɔ aze ɛlɛ.” (1 Kɔlentema 13:8) María ka kɛ, “Meze kɛ adwenle mɔɔ ɛndenrɛ mɔɔ menyianle wɔ me nwo la ɛnle nɔhalɛ. Menlile adwenle ɛhye azo konim ɔlua awie mɔ mɔɔ memboale bɛ na menyele me adwenle menvile me ɛdeɛ ne azo la azo. Saa meboa awie mɔ a, ɔmaa me kunlu dwo.”\nAWIE BIALA BANYIA BANEBƆLƐ\nNdenle ne mɔ mɔɔ yɛzuzu nwo la ɛnle debie mɔɔ bamaa ɛ nwo adɔ wɔ bɔkɔɔ ɛkɛ ne ala a. Noko bɛkola bɛboa wɔ kpalɛ. Caroline ka kɛ, “Ɔyɛ a mete nganeɛ kɛ menlɛ banebɔlɛ. Noko kɛkala me nwo lɛ nvasoɛ. Meze kɛ Nyamenle dwenle me nwo na melɛ agɔnwolɛma dɔɔnwo mɔɔ bɛmaa mete nganeɛ kɛ melɛ banebɔlɛ a.” Kɛ Rachel noko te nganeɛ la ɛne. Ɔka kɛ, “Ɔyɛ a, alɔbɔlɛ ku me. Noko melɛ mediema mrenyia nee mraalɛ mɔɔ bɛtu me folɛ, na bɛboa me bɛmaa menyia ninyɛne nwo adwenle kpalɛ. Mɔɔ tɛla biala la, melɛ anwuma Selɛ mɔɔ meka me edwɛkɛ mekile ye dahuu a. Ɛhye a boa me a.”\nBaebolo ne ka ewiade fofolɛ bie mɔɔ ɛlɛba, mɔɔ yɛ nuhua ko biala banyia banebɔlɛ kpalɛ la anwo edwɛkɛ\nYe sɔbelɛ kpalɛ wɔ ɛkɛ. Baebolo ne ka ewiade fofolɛ bie mɔɔ ɛlɛba, mɔɔ yɛ nuhua ko biala banyia banebɔlɛ kpalɛ la anwo edwɛkɛ. Nyamenle Edwɛkɛ ne bɔ ɛwɔkɛ kɛ: “Awie biala badɛnla ye vanye egyinli nu, yɛɛ ye feege mbaka bo anzonudwolɛ nu; awie ɛnrɛha bɛ ɛzulolɛ.” (Maeka 4:4) Mekɛ zɔhane, awie biala ɛnrɛde nganeɛ kɛ ɔnlɛ banebɔlɛ yɛɛ awie biala ɛnrɛgyegye yɛ. ‘Yɛnrɛhakye’ ninyɛne mɔɔ maanle yɛlile nyane mekɛ bie mɔɔ ɛze la bieko. (Ayezaya 65:17, 25) Nyamenle nee ɔ Ra, Kelaese Gyisɛse bamaa “tenleneyɛlɛ” adɛnla ɛkɛ. Mɔɔ bavi nu ara la a le kɛ ‘anzodwolɛ nee anwondɔlɛ bara dahuu.’—Ayezaya 32:17.\n^ ɛden. 5 Tɛ bɛ aluma kpalɛ ɔ.\n^ ɛden. 21 Gyihova Alasevolɛ nee bɛdabɛ mɔɔ bɛkulo kɛ bɛbikye Nyamenle la sukoa Baebolo ne mɔɔ bɛndua ɛhwee.\n“Saa me papa bo nza na ɔfa ɛya a, ɔkakyi bɔkɔɔ. Ɛnee yeyɛ kɛ bedi mɔɔ ɛnrese ɔ gye kɛ ɔkye nane bie yeali la. Saa ɔba ye zɛhae a ɛnee meyɛ kɛ boaneralɛ mɔɔ ɛzulolɛ ɛha ye, na ɔlɛkpondɛ ɛleka bie yeavea la. Ɛnee memkpondɛ kɛ ɔnwu me bɔbɔ ɔluakɛ kenle ko biala ɛzulolɛ ka me.”—Caroline kakye ye ngakula nu.\n“Mendele nganeɛ kɛ menrɛhola menrɛlie awie biala menrɛli. Ɔzɔho kɛ ɛnee meminli boka bie azo na melɛtea nu meakpondɛ moalɛ, noko awie biala ɛnde me ne, awie biala ɛngola ɛnli me nyunlu ɛngɔ ɛleka kpalɛ.”—Eva, raalɛ mɔɔ bɛbɔ ye ewole kenle nsa ye la.\n“Me papa ta tea me kɛ, ‘Ɛle kakula ɛtane. Awie biala ɛnrɛhulo wɔ edwɛkɛ ɛlɛ!’ Mebɔ mɔdenle wɔ ɛvolɛ dɔɔnwo anu kɛ meye meavi me ti anu kɛ menle kakula ɛtane yɛɛ menli kulo me edwɛkɛ. Mendele nganeɛ kɛ twea ralɛ mɔɔ ɛva ɔdua ɛzia ɔ gyakɛ avinli, mɔɔ dahuu kpondɛ awie ɔ nee ye ali nwɔhoa noko ɔnnyia bie la.”—Mark, mɔɔ ye papa ɛmbu ye bie la.\n“Ɔyɛ a menea raalɛ anwo fɛlɛko na mefa ye metoto felawɔse kɛnlɛma mɔɔ menli kulo kɛ bɛnyia ye wɔ bɛ sua nu la anwo. Noko mele kɛ ndile bie mɔɔ awie biala ɛngulo a.”—María, bɛlɛra bie mɔɔ dele nganeɛ kɛ awie ɛngulo ye la.\n“Mekɛ mɔɔ menyianle ɛvolɛ 12 la, me awovolɛ dule hɔle maanle fofolɛ nu na bɛgyakyile me nee me mediema mraalɛ nwiɔ kɛ menea bɛ. Me nwo yɛle me koonwu. Ɛnee mekulo kɛ awie nea me na ɔka ɔkile me kɛ melɛyɛ deɛ. Noko mendele nganeɛ kɛ meminli wɔ ɛhoayelɛ kpole bie anu. Ɛnee melɛbɔ me nwo mɔdenle, noko ɛnee mekpondɛ kɛ meye me nwo mefi ɛhoayelɛ ɛhye anu. Ɛnee mekpondɛ kɛ menyia banebɔlɛ nee anyelielɛ.”—Rachel, gyimayɛvoma bie mɔɔ bɛdu adenle la ara raalɛ.\nNwonane & Adwenle Nu Kpɔkɛdelɛ Anzodwolɛ & Anyelielɛ\nSaa Meyɛ Asɔne A, Nyamenle Baboa Me Ɔ?\nAsoo Nyamenle dwenle yɛ ngyegyelɛ ne mɔ anwo amgba?\nFa nwa awie Fa nwa awie Kɛzi Yɛbali Banebɔlɛ Nwo Ɛzulolɛ Zo Konim La\nEDWƐKƐ TITILI Asoo Nɔhalɛlilɛ Ɛkpa Nwo?\nEDWƐKƐ TITILI Kɛzi Adalɛbɔlɛ Ka Wɔ La\nEDWƐKƐ TITILI Nvasoɛ Wɔ Zo Kɛ Yɛbali Nɔhalɛ\nBAEBOLO NE KAKYI SONLA Maa Me Anzodwolɛ Nee Anyelielɛ Ɛvolɛ Ko Ala\nANCIENT WISDOM FOR MODERN LIVING Bɛmmadwenledwenle\nAdwenleadwenle Tɔ Me Nwo A Baebolo Ne Bahola Aboa Me Ɔ?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE Deɛmɔti Yɛdi Nɔhalɛ La\nFa nwa awie Fa nwa awie ƐZINZALƐ ARANE Deɛmɔti Yɛdi Nɔhalɛ La\nDeɛmɔti Yɛdi Nɔhalɛ La\nƐZINZALƐ ARANE Deɛmɔti Yɛdi Nɔhalɛ La\nAsoo Ɛzonlenlɛ, Nyamenle Anzɛɛ Baebolo Ne Bahola Amaa Ɛ Nye Alie Wɔ Ɛbɛlabɔlɛ Nu Ɔ?


Zɛkalaya 2 | Yintanɛte Zo Baebolo | Ewiade Fofolɛ Ngilebɛbo\nƐnyelɛzodeɛnwunlɛ 3: Nrenyia bie lɛ ɛzuzunyɛma (1-13)\nBɛbazuzu Gyɛlusalɛm (2)\nGyihova bayɛ ‘senle bane abɔ ye ayia’ (5)\nƐva ɔ sa ɛha Nyamenle anye ma ne (8)\nMaanle dɔɔnwo bara Gyihova afoa (11)\n2 Akee memaanle me nye zo na menwunle nrenyia bie mɔɔ lɛ ɛzuzunyɛma+ ɔ sa nu la. 2 Ɔti membizale ye kɛ: “Nienwu a ɛlɛkɔ a?” Ɔbuale kɛ: “Mekazuzu Gyɛlusalɛm meanwu ye tɛtɛlɛ nee ye tendenle.”+ 3 Na nea! anwumabɔvolɛ ne mɔɔ ɛnee ɔ nee me ɛlɛtendɛ la hɔle, na anwumabɔvolɛ fofolɛ rayiale ye. 4 Akee ɔzele ye kɛ: “Nriandi kɔha kile kpavolɛ ne kɛ, ‘“Menli badɛnla Gyɛlusalɛm+ kɛ namule mɔɔ bɛtɛdiele nwolɛ bane la, ɔlua menli nee nyɛmoa kɔsɔɔti mɔɔ wɔ ɛkɛ ne la ati.”+ 5 Kɛ Gyihova se la ɛne, “Mebayɛ kɛ senle bane la meabɔ ye meayia,+ na mebayɛ anyunlunyia wɔ ɛkɛ.”’”+ 6 “Bɛrɛla! Bɛrɛla! Bɛvi sɔlɔ azɛlɛ ne azo bɛnriandi,”+ kɛ Gyihova se la ɛne. “Ɔluakɛ mebɔ bɛ asande mehɔgua anwuma anwoma nna ne anu,”+ kɛ Gyihova se la ɛne. 7 “Zayɔn bɛla! Wɔmɔ mɔɔ ɛ nee Babelɔn ara raalɛ ne a de la, nriandi.+ 8 Ɔluakɛ mɔɔ ɛlɔne Gyihova ɛha la ɛne, mekɛ mɔɔ bɛwulale ye anyunlunyia bɛwiele la ɔzoanle me wɔ maanle maanle mɔɔ bɛvenle bɛ ninyɛne la anwo ɛkɛ ne kɛ:+ ‘Awie biala mɔɔ kɛva ɔ sa kɛha bɛ la ɛva ɔ sa ɛha me nye ma* ne.+ 9 Ɔluakɛ kɛkala, mebamaa me sa zo meatia bɛ, na bɛdabɛ mumua ne bɛ ngɛkɛlɛ ave bɛ ninyɛne.’+ Na bɛbanwu ye wienyi kɛ ɛlɔne Gyihova a zoanle me a. 10 “O Zayɔn ara raalɛ, fa anyelielɛ tea nu;+ ɔluakɛ melɛba,+ na mebadɛnla bɛ avinli,”+ kɛ Gyihova se la ɛne. 11 “Kenle zɔhane maanle maanle dɔɔnwo bara Gyihova afoa,+ na bɛbayɛ me menli; na mebadɛnla wɔ avinli.” Na ɛbanwu kɛ ɛlɔne Gyihova a zoanle me ɛ nwo ɛkɛ a. 12 Gyihova bava Dwuda ayɛ ye kyɛfoa wɔ azɛlɛ nwuanzanwuanza ne azo, na ɔbakpa nu yeaye Gyɛlusalɛm bieko.+ 13 Alesama amuala, bɛyɛ koonwu wɔ Gyihova anyunlu, ɔluakɛ ɔvi ye ɛleka nwuanzanwuanza ne yeheha ɔ nwo.


Duzu ati a bɛfɛlɛ Gyisɛse Nyamenle Ra ɛ? | Baebolo Kpuyia Mɔɔ Bɛbua\nKENGA YE WƆ Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Latvian Lingala Lithuanian Luo Malagasy Myanmar Ngabere Norwegian Nzema Polish Portuguese (Brazil) Quechua (Bolivia) Rarotongan Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nDuzu ati a bɛfɛlɛ Gyisɛse Nyamenle Ra ɛ?\nNyamenle ɛnlɛ ɔ ye mɔɔ ɔ nee ye wole mralɛ a. Yemɔ a le ninyɛne kɔsɔɔti Bɔvolɛ a. Bɛbɔle alesama wɔ adenle mɔɔ bɛbahola bɛazukoa Nyamenle subane la azo. Ɛhye ati a bɛfɛlɛ dasanli mɔɔ lumua mɔɔ Nyamenle bɔle ye, Adam, la kɛ “Nyamenle ara” la. Zɔhane ala a bɛfɛlɛ Gyisɛse “Nyamenle Ara” a, ɔluakɛ bɛvale subane mɔɔ ɔ Ze lɛ la bie a bɛbɔle ye a.—Kenga Luku 3:38; Dwɔn 1:14, 49.\nMekɛ boni a bɛbɔle Gyisɛse a?\nNyamenle bɔle Gyisɛse kolaa na yeabɔ Adam. Nɔhalɛ nu, Nyamenle bɔle Gyisɛse na ɔluale ɔ nwo zo ɔbɔle debie gyɛne biala, mɔɔ anwumabɔvolɛma boka nwo la. Ɛhye ati a Baebolo ne fɛlɛ Gyisɛse Nyamenle ‘abɔdeɛ muala anu belamunli ralɛ a.’—Kenga Kɔlɔsaema 1:15, 16.\nKolaa na bɛawo Gyisɛse wɔ Bɛtelɛhɛm la, ɔdɛnlanle anwuma kɛ sunsum nu abɔdeɛ. Mekɛ dwule la, Nyamenle yele Gyisɛse ngoane tumi ne vile anwuma na ɔvale ɔwulale Mɛle awodeɛ nu amaa bɛahola bɛawo ye kɛ dasanli la.—Kenga Luku 1:30-32; Dwɔn 6:38; 8:23.\nDuzu ati a Nyamenle manle bɛwole Gyisɛse wɔ azɛlɛ ye azo kɛ dasanli ɛ? Debie titile boni a Gyisɛse yɛle a? Ɛbahola wɔanwu kpuyia ɛhye mɔ mualɛ wɔ Baebolo ne anu, na bɛbamaa wɔade mɔɔ Nyamenle nee Gyisɛse ɛyɛ ɛmaa wɔ la abo kpalɛ na wɔahile nwolɛ anyezɔlɛ kpole.\nGyisɛse Kelaese A Le Nwane?\nSukoa deɛmɔti Gyisɛse a le Mɛzaya ne mɔɔ bɛbɔle ɔ nwo ɛwɔkɛ la anwo debie, ɛleka mɔɔ ɔvi ɔrale nee deɛmɔti ɔle Gyihova Ara kokye la.\nBaebolo Kpuyia Mɔɔ Bɛbua—March 2013\nƐnee Gyisɛse Le Sonlakpalɛ Ala Ɔ?


Yekile 1 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albania Mumule Aneɛ Albanian Alur America Mumule Aneɛ Amharic Arabic Argentina Mumule Aneɛ Armenian Armenian (West) Ashaninka Australia Mumule Aneɛ Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belgium French Mumule Aneɛ Belize Kriol Bengali Bicol Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Catalan Cebuano Changana (Mozambique) Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Dangme Danish Drehu Dutch Dutch Mumule Aneɛ Ecuador Mumule Aneɛ Efik Emberá (Northern) English Estonian Ewe Fijian Filipi Mumule Aneɛ Finnish Finnish Mumule Aneɛ Flemish Mumule Aneɛ French French Mumule Aneɛ Ga Galician Garifuna Georgian German German Mumule Aneɛ Ghana Mumule Aneɛ Giliki Giliki Mumule Aneɛ Greenlandic Guambiano Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hindi (Roman) Hiri Motu Honduras Mumule Aneɛ Hungarian Hungary Mumule Aneɛ Iban Icelandic Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Creole Jamaican Sign Language Japan Mumule Aneɛ Japanese Javanese Kabiye Kamba Kannada Karen (S'gaw) Kazakh Kenya Mumule Aneɛ Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kongo Korea Mumule Aneɛ Korean Kosraean Krio Kwangali Kwanyama Laotian Latvian Lingala Lithuanian Lomwe Luganda Lunda Luo Luvale Macedonian Macua Macushi Madagascar Mumule Aneɛ Malagasy Malawi Mumule Aneɛ Malay Malayalam Malaysia Mumule Aneɛ Maltese Mambwe-Lungu Mapudungun Marathi Marshallese Maya Melanesia Mumule Aneɛ Mexico Mumule Aneɛ Mixtec (Guerrero) Moore Motu Mozambique Mumule Aneɛ Myanmar Myanmar Mumule Aneɛ Nahuatl (Northern Puebla) Navajo Ndau Ndebele Ndebele (Zimbabwe) Nepali New Zealand Mumule Aneɛ Nhengatu Nias Nicaragua Mumule Aneɛ Nigeria Mumule Aneɛ Norwegian Nyaneka Nyungwe Nzema Oromo Ossetian Otetela Panama Mumule Aneɛ Pangasinan Papiamento (Curaçao) Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Punjabi (Roman) Páez Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quechua (Huaylla Wanca) Quichua (Chimborazo) Quichua (Imbabura) Rapa Nui Romania Mumule Aneɛ Romanian Russia Mumule Aneɛ Russian Salvador Mumule Aneɛ Samoan Sango Sateré-Mawé Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Sweden Mumule Aneɛ Swedish Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tiv Tlapanec Tojolabal Tok Pisin Tongan Torres Strait Creole Totonac Tshiluba Tshwa Tsonga Turkey Mumule Aneɛ Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietname Mumule Aneɛ Vietnamese Wallisian Waray-Waray Wayuunaiki Welsh Xavante Xhosa Yoruba Zapotec (Isthmus) Zimbabwe Mumule Aneɛ Zulu zambia Mumule Aneɛ\nDwɔn Yekile 1:1-20\nYekile mɔɔ vi Nyamenle, ɔlua Gyisɛse anwo zo (1-3)\nAsafo nsuu ne ahyebizalɛ (4-8)\n“Mame a mele Alefa nee Omiga ne” (8)\nDwɔn wɔ Awulae kenle ne anu ɔlua sunsum zo (9-11)\nGyisɛse mɔɔ bɛwula ye anyunlunyia la anwo ɛnyelɛzodeɛnwunlɛ (12-20)\n1 Gyisɛse Kelaese yekile*+ mɔɔ Nyamenle vale maanle ye kɛ ɔva ɔhile ye ngɛkɛlɛ+ ninyɛne mɔɔ ɔnrɛhyɛ na yeazi la. Na ɔzoanle ye anwumabɔvolɛ na ɔluale sɛkɛlɛneɛ zo ɔvale ɔmaanle ye akɛlɛ Dwɔn,+ 2 mɔɔ lile edwɛkɛ ne mɔɔ Nyamenle vale maanle nee daselɛ ne mɔɔ Gyisɛse Kelaese vale maanle, ɛhɛe, mɔɔ ɔnwunle ye la amuala anwo daselɛ la. 3 Anyelielɛ a le awie mɔɔ kenga ngapezo edwɛkɛ ɛhye kpole nee bɛdabɛ mɔɔ bɛtie na bɛdi ninyɛne mɔɔ bɛhɛlɛ ye wɔ nu la azo la,+ ɔluakɛ mekɛ ne ɛbikye. 4 Dwɔn ɛlɛkɛlɛ ahɔmaa asafo nsuu ne+ mɔɔ wɔ Ehyea maanzinli nu la: Ɛlolɛ kpole nee anzodwolɛ ɛvi “Mɔɔ ɛnee wɔ ɛkɛ, na ɔtɛbɔ ɛkɛ na ɔlɛba,”+ nee sunsum nsuu ne+ mɔɔ wɔ ye belemgbunli ebia ne anyunlu, 5 yɛɛ Gyisɛse Kelaese, “Dasevolɛ Nɔhavo ne,”+ “mowuamra anu belamunli ralɛ ne,”+ nee “azɛlɛ ye azo arelemgbunli ne mɔ Tumivolɛ ne”+ ɛkɛ ɛha bɛ. Ahenle mɔɔ kulo yɛ+ na ɔlua ye mogya ne azo yelie yɛ yevi yɛ ɛtane nu+— 6 na yeyɛ yɛ arelemgbunli+ nee ɛsɔfoma*+ yemaa ye Nyamenle nee ɔ Ze—ɛhɛe, yemɔ a anyunlunyia nee tumi ɛyɛ ye ɛdeɛ dahuu a. Amen. 7 Nea! Ɔlua amungu nu ɔlɛba,+ na ɛnyelɛ muala banwu ye, bɔbɔ bɛdabɛ mɔɔ bɛwɔle ɔ nvenle foa atwɛ la; na ɔdaye ti, azɛlɛ ye azo mbusua kɔsɔɔti bava nyanelilɛ abobɔ bɛ kɛnra azo.+ Ɛhɛe, Amen. 8 “Mame a mele Alefa nee Omiga* ne,”+ kɛ Gyihova* Nyamenle se la ɛne, “Mɔɔ ɛnee wɔ ɛkɛ, na ɔtɛbɔ ɛkɛ na ɔlɛba la, Tumivolɛ Bedevinli ne.”+ 9 Medame Dwɔn, bɛ diema mɔɔ bɛ nee ye ɛlɛnwu amaneɛ+ noko yɛgyinla kpundii+ na yɛbanyia kyɛfoa wɔ belemgbunlililɛ ne+ anu wɔ Gyisɛse ati la,+ ɛnee mewɔ bɔra ne mɔɔ bɛfɛlɛ ye Patemɔso la azo ɔlua Nyamenle anwo edwɛkɛ mɔɔ menganle na menlile Gyisɛse anwo daselɛ la ati. 10 Ɔlua sunsum ne azo membale Awulae kenle ne anu na mendele ɛnelɛ bie mɔɔ le kɛ aweɛne tendenle ne la wɔ me nzi, 11 ɔse: “Mɔɔ ɛkɛnwu ye la, kɛlɛ ye wɔ nwomamobɔleɛ nu na fa kɔmaa asafo nsuu ne: wɔ Ɛfɛsɛse,+ Semɛna,+ Pɛgamɛm,+ Tayataela,+ Saadese,+ Feladɛlefea+ yɛɛ Lawɔdesia.”+ 12 Mengakyile me nwo kɛ menea ahenle mɔɔ ɛlɛtendɛ ahile me la, na mɔɔ mengakyile me nwo la, menwunle nvutuke kɛnlaneɛ mbaka nsuu,+ 13 na ɛnee awie mɔɔ le kɛ sonla ra la wɔ kɛnlaneɛ mbaka ne avinli,+ ɔwula tɛladeɛ tendenle mɔɔ dwu ɔ gyakɛ aze na nvutuke tabule* hye ɔ kɛnra azo. 14 Bieko, ɛnee ɔ ti enrinli le fufule nwohyee kɛ boane enrinli, kɛ ezukɔtweaba, na ɔ nye le kɛ sendɔlɔra,+ 15 na ɛnee ɔ gyakɛ anwo ta kɛ kɔbele kpalɛ+ mɔɔ bɛholo ye wɔ fonlomo nu la, yɛɛ ɔ ne dielie kɛ nzule dɔɔnwo mɔɔ lua awolɛ zo la. 16 Ɛnee ɔlɛ nwɔlɔra nsuu wɔ ɔ sa fema ne anu,+ na konle dadeɛ tendenle anye nwiɔ mɔɔ anloa yɛ nla la+ vi ɔ nloa anu finde, na ɔ nyunlu le kɛ sɛnzɛne mɔɔ ɛlɛta kpole la.+ 17 Mɔɔ menwunle ye la, mempɛle menfinle ɔ gyakɛ anu kɛ asɛɛ mewu la. Na ɔvale ɔ sa fema ne ɔdole me nwo zo na ɔhanle kɛ: “Mmasulo. Mame a mele Alimoa ne+ nee Awieleɛ ne,+ 18 nee teasenli ne a,+ na menwule,+ noko nea! mede aze dahuu,+ na melɛ ewule nee Nla* sanvɛ ne.+ 19 Ɔti kɛlɛ ninyɛne mɔɔ ɛnwunle ye la nee ninyɛne mɔɔ wɔ ɛkɛ nee ninyɛne mɔɔ bazi ɛhye anzi la to ɛkɛ. 20 Nwɔlɔra nsuu ne mɔɔ ɛnwunle bɛ wɔ me sa fema ne anu nee nvutuke kɛnlaneɛ mbaka nsuu ne anwo fealeranu edwɛkɛ nwuanzanwuanza ne abo a le ɛhye: Nwɔlɔra nsuu ne le asafo nsuu ne anwumabɔvolɛ ne mɔ, yɛɛ kɛnlaneɛ mbaka nsuu ne le asafo nsuu ne.+\n^ Anzɛɛ “debie mɔɔ bɛla ye ali; debie mɔɔ bɛbuke zo.”\n^ Giliki aneɛ nu, “belemgbunlililɛ, ɛsɔfoma.”\n^ Anzɛɛ “A nee Z.” Alefa nee Omiga a le Giliki ngɛlɛlerakpɔkɛ ne mɔ mɔɔ limoa nee mɔɔ li awieleɛ a.\n^ Tabule le debie mɔɔ bɛfa bɛkye bɛ kɛnra azo.\n^ Anzɛɛ “Hades,” ɛhye kile, alesama nla. Nea Edwɛkɛbohilelɛ.